title: Radamel Falcao

text: 20. toukokuuta 2013 madridilaisseuran omistaja Miguel Ángel Gil Marín ilmoitti, että mikäli Falcao haluaa vaihtaa joukkuetta tulevan kesän 2013 aikana, seura ei aio asettua tämän siirron esteeksi.


title: Radamel Falcao

text: 31. toukokuuta 2013 ranskalaisseura Monaco ilmoitti päässeensä sopimukseen Falcaon siirtymisestä seuraan. Falcao teki joukkueen kanssa viisivuotisen sopimuksen. Lehtitietojen mukaan hänestä maksettiin 60 miljoonan euron siirtokorvaus, jota kummpikaan seura ei ole kuitenkaan virallisesti vahvistanut. Hänen kauden nettotuloikseen arvioitiin noin 14 miljoonaa euroa.


title: Radamel Falcao

text: Falcao pelasi ensimmäisen ottelunsa Ranskan pääsarjassa 10. elokuuta 2013, kun Monaco kohtasi kauden avausottelussa vieraskentällä Bordeauxin. Hän onnistui avaamaan maalitilinsä heti ensimmäisessä ottelussaan, kun vierasjoukkue vei ottelun lopulta nimiinsä numeroin 2–0. Hän teki joukkueensa avausmaalin rangaistuspotkusta 17. elokuuta 2013 pelatussa ottelussa Montpellier Hérault’ta vastaan. 1. syyskuuta 2013 Olympique de Marseillea vastaan pelatussa vierasottelussa, Falcao toi joukkueensa tasalukemiin 1–1, mikä päättyi lopulta Monacon 1–2-vierasvoittoon. Voitolla Monaco nousi sarjan kärkipaikalle, voitettuaan neljästä ensimmäisestä pelistään kolme ja pelattuaan yhden tasan. Huolimatta, pienistä sopeutumisvaikeuksista uuden seuransa pelityyliin, Falcao viimeisteli voittomaalin rangaistuspotkusta 15. syyskuuta 2013 pelatussa kotiottelussa Lorientia vastaan. 22. syyskuuta 2013 Monaco kohtasi sarjan kärkitaistossa Paris Saint-Germainin, jossa Falcao toi joukkueensa tasoihin 1–1, joka lopulta jäi myös ottelun lopputulokseksi. 25. syyskuuta 2013 hän teki kaksi maalia ottelussa Bastiaa vastaan. Maaottelutauolle mentäessä hän johti sarjan maalipörssiä seitsemällä (7) osumallaan.


title: Radamel Falcao

text: Falcaon kolmen ottelun mittainen maaliton putki sai päätöksensä 27. lokakuuta 2013 pelatussa kotiottelussa Olympique Lyonnaisia vastaan. Hän viimeisteli joukkueensa toisen maalin chippaamalla. 8. marraskuuta 2013 hän tasoitti maalillaan ottelun Evian Thonon Gaillardia vastaan numeroihin 1–1. 27. marraskuuta 2013 Falcaon ilmoitettiin loukaanneen reitensä edellisessä pelaamassaan ottelussa, eikä hän ole vielä täysin toipunut vammastaan. Hän joutui olemaan sivussa seuraavat neljä (4) ottelua. Takaisin tositoimiin hän palasi 20. joulukuuta 2013 pelatussa kotiottelussa Valenciennesiä vastaan. Ottelu päättyi Monacon 1–2-kotitappioon Falcaon epäonnistuttua rangaistuspotkussa.


title: Radamel Falcao

text: Falcao pelasi vuoden 2014 ensimmäisen ottelunsa, kun Monaco kohtasi Ranskan cupissa Vannesin. Monaco voitti ottelun numeroin 3–2, joista Falcao alusti kaksi ja teki lisäksi itse yhden maalin. Monaco kohtasi Ranskan cupin seuraavalla kierroksella neljänneksi korkeimmalla sarjatasolla pelanneen Monts d'Or Azergues Footin. Monaco voitti ottelun numeroin 3–0 Falcaon onnistuessa kertaalleen maalinteossa. Ottelusta kuului myös ikäviä uutisia, kun Falcao jouduttiin vaihtamaan pois kentältä 47. peliminuutilla vasemman polven eturistisidevamman vuoksi. Seuraavana päivänä tehtyjen arvioiden mukaan toipuminen loukkaantumisesta saattoi kestää jopa liki kuusi (6) kuukautta, mikä tarkoitti että Falcao ei näin pystyisi osallistumaan vuoden 2014 Brasiliassa pelattaviin MM-kilpailuihin.


title: Radamel Falcao

text: Falcao palasi takaisin joukkueen harjoitteluvahvuuteen heinäkuussa 2014 puolen vuoden poissaolonsa jälkeen ja hänen oli tarkoitus osallistua normaalisti tulevalle harjoituskaudelle. Ensimmäisen ottelunsa loukkaantumisen jälkeen hän pelasi 2. elokuuta 2014 Emirates Cupissa espanjalaisseura Valenciaa vastaan. Seuraavana päivänä pelattiin turnauksen toiset ottelut, jossa Monaco kohtasi isäntäjoukkue Arsenalin. Falcao pelasi ottelussa tunnin ja viimeisteli sen ainoan maalin ensimmäisellä puoliajalla 36. peliminuutin kohdalla.


title: Radamel Falcao

text: Kauden ensimmäisessä sarjaottelussa 10. elokuuta 2014 Monaco kohtasi kotikentällään Lorientin. Falcao aloitti ottelun vaihtopenkiltä ja pääsi kentälle vasta 59. peliminuutin kohdalla, josta 19 minuuttia myöhemmin hän avasi kauden maalisaldonsa onnistuttuaan rangaistuspotkusta. Monaco tasoitti Falcaon maalilla ottelun numeroihin 1–1, mutta hetkeä myöhemmin vierasjoukkue siirtyi jälleen johtoasemaan 1–2, mikä jäi lopulta myös ottelun lopputulokseksi. 24. elokuuta 2014 vierasottelussa Nantesia vastaan Falcao oli ensimmäistä kertaa kauden aikana avauskokoonpanossa. Hän viimeisteli ottelun ainoan osuman, kun Monaco haki 0–1-voiton Länsi-Ranskasta. Ottelun jälkeisessä haastattelussa hän toivoi jatkavansa Monacossa, huolimatta muun muassa italialaisseurojen Juventuksen ja Milanin kiinnostuksesta. Siirtohuhut saivat kuitenkin jälleen lisäpontta, kun Falcaoa ei valittu kokoonpanoon otteluun Lilleä vastaan ja myöhemmin ottelun aikana hänet kuvattiin katsomossa istumassa seuraomistaja Vadim Vasilyevin vierellä.


title: Radamel Falcao

text: Kesän 2014 siirtoikkunan viime hetkillä Falcao siirtyi kauden mittaiselle lainasopimuksella englantilaisseura Manchester Unitediin. Lainan arvo on noin 7,5 miljoonaa euroa, ja siihen liittyy 55 miljoonan euron osto-optio kauden päätteeksi. Falcao otti käyttöönsä pelinumeron 9. Huolimatta lainasopimuksesta Falcao ilmotti haluavansa jäädä Manchesteriin myös tulevaisuudessa ja tavoitteekseen hän asetti nousta yhdeksi seuralegendoista.


title: Radamel Falcao

text: Falcao teki ensiesiintymsensä uudessa seurassaan 14. syyskuuta 2014 kotiottelussa Queens Park Rangersia vastaan, kun hän korvasi kentältä vaihtoon tulleen Juan Matan. Falcao otettiin vastaan suurin suosionosoituksen, kun hänen nimeään huudettiin sekä lämmittelyvaiheessa että ottelun aikana. Hän avasi maalitilinsä manchesterilaisseurassa 5. lokakuuta 2014 pelatussa kotiottelussa Evertonia vastaan. 20. joulukuuta 2014 Falcao palasi lyhyen loukkaantumisjaksonsa jälkeen takaisin joukkueen vahvuuteen ja aloitti ensimmäistä kertaa avauskokoonpanossa ottelussa Aston Villaa vastaan. Hän teki ottelussa 1–1-tasoitusosuman, mikä jäi myös lopulta lopputulokseksi. 26. joulukuuta 2014 pelatussa ottelussa Newcastle Unitedia vastaan hän tarjosi syötön Wayne Rooneyn tekemään osumaan.


title: Radamel Falcao

text: 1. tammikuuta 2015 vieraskentällä Stoke Cityä vastaan Falcao onnistui jälleen itse maalinteossa ja tasoitti ottelun numeroihin 1–1. Spekulaatiot Falcaon mahdollisesta jäämisestä pysyvällä siirrolla manchesterilaisseuraan eivät ole juurikaan saaneet kannatusta lehdistön keskuudessa perustuen hänen peliesityksiinsä yhteensä 19 pelaamassaan ottelussa. 9. maaliskuuta 2015 pelatussa FA Cupin puolivälieräottelussa Arsenalia vastaan, Falcao ei esiintynyt kentällä kamppailun aikana. Päivää myöhemmin hän pelasi seuran alle 21-vuotiaiden joukkueessa Tottenham Hotspuria vastaan, jossa otteluaikaa kertyi kolumbialaiselle 72 minuuttia. Entiset jalkapalloilijat Dietmar Hamann ja Willem van Hanegem ottivat kantaa päävalmentaja Louis van Gaalin tekoon ja pitivät hänen päätöstään lähettää Falcao nuorisojoukkueen otteluun epäkunnioitettavana ja häpeällisenä tekona.


title: Radamel Falcao

text: 24. toukokuuta 2015 Manchester United ilmoitti jättävänsä käyttämättä Falcaon lainasopimukseen sisältyneen osto-option. Hän pelasi kauden aikana englantilaisseurassa yhteensä 29 ottelua ja teki niissä neljä maalia.


title: Radamel Falcao

text: 3. heinäkuuta 2015 lontoolaisseura Chelsea ilmoitti Falcaon siirtyvän joukkueeseen kauden kestävällä lainasopimuksella. Seurassa pelasivat jo ennestään Falcaon maanmiehistä ja vanhoista joukkuetovereista tutut Juan Cuadrado, Diego Costa, Filipe Luís ja Thibaut Courtois. Osana kauppaa Mario Pašalić matkasi Monacoon lainasopimuksella.


title: Radamel Falcao

text: Hän teki ensiesiintymisensä joukkueessa 2. elokuuta 2015 pelatussa FA Community Shieldin ottelussa Arsenalia vastaan. Ensimmäisen sarjaottelunsa lontoolaisseuran riveissä Falcao pelasi kuusi päivää myöhemmin kauden avauskierroksella Swansea Cityä vastaan, kun hänet otettiin vaihdosta kentälle ottelun 84. peliminuutilla. Hän teki ensimmäisen maalinsa joukkueessa 29. elokuuta 2015 ottelussa Crystal Palacea vastaan. 3. marraskuuta 2016 Falcao loukkaantui harjoitusten aikana ja hänen arvioitiin olevan sivussa muutamia viikkoja.


title: Radamel Falcao

text: 15. tammikuuta 2016 joukkueen uusi päävalmentaja Guus Hiddink ilmoitti Falcaon viimeisimmän loukkaantumisen olleen odotettua vakavampi ja sen vaatien pidempää paranemisaikaa. Seuraavassa kuussa Falcao pudotettiin lontoolaisseuran Mestarien liigaan osallistuvasta 25-henkisestä miehistöstä ja hänen paikkansa otti brasilialainen Alexandre Pato.


title: Radamel Falcao

text: 12. toukokuuta 2016 ilmoitettiin, että Chelsea ei tule käyttämään pelaajan lainasopimukseen sisältynyttä osto-optiota ja niin Falcao palasi kauden jälkeen takaisin omistajaseuraansa Monacoon.


title: Radamel Falcao

text: Falcao teki ensimmäisen maalinsa maajoukkueessa 21-vuotiaana ottelussa Montenegroa vastaan vuonna 2007 Japanissa järjestetyssä Kirin cupissa. Toisen maalinsa hän teki niin ikään ystävyysottelussa, kun Kolumbia kohtasi 8. syyskuuta 2007 Perun. Hänen maajoukkueuransa kolmas maali sai odotella tuloaan hieman yli vuoden, kun hän ratkaisi maalillaan 19. marraskuuta 2009 Nigeriaa vastaan pelatun ystävyysotteluun.


title: Radamel Falcao

text: Falcaon ensimmäinen maali maajoukkueessa kilpailullisissa otteluissa syntyi 10. kesäkuuta 2009 pelatussa vuoden 2010 MM-kilpailujen karsinnoissa Perua vastaan. Vuosi 2010 sujui Falcaon osalta hiljaisissa merkeissä maalien suhteen, kun hän teki vain yhden maalin maajoukkueessa 8. lokakuuta 2010 pelatussa ystävyysottelussa Ecuadoria vastaan.


title: Radamel Falcao

text: Falcao valittiin Kolumbian kokoonpanoon vuoden 2011 Copa Américaan, jotka pelattiin Argentiinassa. Lohkovaiheen viimeissä ottelussa Boliviaa vastaan, Falcao teki kaksi maalia ja johdatti joukkueensa puolivälieriin lohkovoittajana. Puolivälieräottelussa joukkue kohtasi Perun, joka eteni jatkoajalle. Falcaolla oli paikka viedä Kolumbia johtoon ottelun toisella puoliajalla, mutta hän epäonnistui rangaistuspotkussa. Jatkoajalla Peru onnistui kahdesti maalinteossa ja eteni lopulta otteluparista välieriin.


title: Radamel Falcao

text: Kolumbia aloitti karsinnat vuoden 2014 MM-kilpailuihin ottelulla Boliviaa vastaan. Falcao ratkaisi maalillaan voiton Kolumbialle aivan ottelun viime hetkillä. 29. helmikuuta 2012 pelatussa ystävyysottelussa Meksikoa vastaan hän onnistui kertaalleen maalinteossa. Falcao teki yhden maalin 7. syyskuuta 2012 pelatussa karsintaottelussa vuoden 2011 Copa Américan voittanutta Uruguayta vastaan, ottelun päätyttyä lopulta Kolumbian selvään 4–0-voittoon. Neljä päivää myöhemmin pelatussa karsintaottelussa Chileä vastaan, hän onnistui niin ikään maalinteossa.


title: Radamel Falcao

text: 12. lokakuuta 2012 Kolumbia kaatoi karsintalohkon viimeisenä majailleen Paraguayn numeroin 2–0. Falcao teki ottelussa Kolumbian molemmat osumat. Falcao pelasi vuoden 2013 ensimmäisen maaottelunsa Boliviaa vastaan. Hän onnistui jo ottelun ensimmäisellä 10 minuutilla maalinteossa puskiessaan pallon verkkoon, mutta tämä tuomittiin kuitenkin virheellisesti paitsiona. Hän sai lopulta kuitenkin nimensä maalintekijätilastoon onnistuttuaan tekemään joukkueensa neljännen maalin.


title: Radamel Falcao

text: 11. lokakuuta 2013 Kolumbia kohtasi Chilen toistamiseen vuoden 2014 MM-karsintaottelussa. Chile johti ottelua ensimmäisen puoliajan jälkeen 0–3, mutta kotijoukkue onnistui toisen puoliajan aikana nousemaan lopulta 3–3-tasapeliin Falcaon kahden rangaistuspotkumaalin siivittämänä. Kolumbia varmisti tällä tuloksella paikkansa vuoden 2014 MM-kilpailuihin ensimmäistä kertaa 16 vuoteen.


title: Radamel Falcao

text: 14. marraskuuta 2013 pelatussa ystävyysottelussa Belgiaa vastaan Falcao teki ottelun avausmaalin. 23. tammikuuta 2014 sattuneen loukkaantumisen jälkeen ilmoitettiin, että Falcao ei mahdollisesti pysty osallistumaan vuoden 2014 Brasiliassa pelattaviin MM-kilpailuihin. Hän kertoi itse uskovansa nopeampaan kuntoutumisajanjaksoon ja näin ollen olevansa vielä toiveikas pelaamisestaan tulevissa MM-kilpailuissa. Huolimatta Falcaon loukkaantumisesta, hän kuului 5. helmikuuta 2014 päävalmentaja José Pekermanin julkaisemaan alustavaan 30 pelaajan osallistujalistaan vuoden 2014 MM-kilpailuihin.


title: Radamel Falcao

text: Huhtikuussa 2014 Falcaon polven operoinut kirurgi José Carlos Noronha kertoi uskovansa kolumbialaisen toipuvan loukkaantumisesta ennen MM-kilpailujen alkua, joskaan ei välttämättä täysin 100 prosenttisesti. Myös Falcao itse kertoi olevansa hieman edellä toipumisaikataulustaan, mutta samalla vakuutti ajan olevan vielä liian aikainen voidakseen olla varma osallistumisestaan MM-kilpailuihin. 16. toukokuuta 2014 Falcao myönsi, että hänen on lähes mahdottomuus toipua täyteen kuntoon ennen kesäkuussa alkavia MM-kilpailuja, mutta tästä huolimatta yrittävänsä päästä mukaan joukkueeseen. Samoihin aikoihin hän palasi takaisin seurajoukkueensa harjoituksiin. Pitkien spekulaatioiden jälkeen Falcao lopulta ilmoitti jäävänsä pois Kolumbian joukkueesta, koska hän ei ollut toipunut tarpeeksi hyvään kuntoon ja täten piti epäoikeudenmukaisena tulemistaan joukkueeseen puolikuntoisena.


title: Radamel Falcao

text: Loukkaantumisensa jälkeen hän teki paluun maajoukkueeseen 10. lokakuuta 2014 ystävyysottelussa El Salvadoria vastaan. Hän pääsi ottelussa myös maalin makuun 11 kuukauden tauon jälkeen. Maali oli ensimmäinen puskuosuma Falcaolle maajoukkuepaidassa. 26. maaliskuuta 2015 Falcao onnistui maalinteossa kahteen otteeseen sekä alusti yhden joukkueensa maaleista, kun Kolumbia kaatoi ystävyysottelussa Bahrainin numeroin 6–0. Samalla hän nosti maalimääränsä maajoukkueessa 23:een ja oli näin vain kahden maalin päässä kautta aikain maajoukkueen parhaasta maalintekijästä Arnoldo Iguaránista. Neljä päivää myöhemmin hän onnistui maalinteossa rangaistuspotkusta ystävyysottelussa Kuwaitia vastaan.


title: Radamel Falcao

text: 6. kesäkuuta 2015 viimeisessä harjoitusottelussa ennen vuoden 2015 Copa Américaa Costa Ricaa vastaan, Falcao teki maalin ja sivusi näin Iguaránin hallussa olevaa ennätystä. Turnauksessa Falcao toimi joukkueen kapteenina, mutta maaleja hän ei onnistunut tekemään kolmessa alkusarjan ottelussa. 26. kesäkuuta 2015 pelatussa puolivälieräottelussa Argentiinaa vastaan hän menetti paikkansa avauskokoonpanossa Jackson Martínezille. Kolumbia hävisi ottelun rangaistuspotkukilpailun jälkeen luvuin 4–5.


title: Heckin alkuhärkä

text: Heckin alkuhärkä on nautarotu, joka luotiin yrityksenä takaisinristeyttää alkuhärkä nykyisistä alkuhärästä polveutuvista nautaroduista. Se tunnetaan myös nimellä "uusi alkuhärkä" ("reconstructed aurochs"). Rotu muistuttaa esikuvaansa ulkoisesti, mutta on sitä merkittävästi pienempi.


title: Heckin alkuhärkä

text: Heckin alkuhärkä kehitettiin 1900-luvun alkupuolella, kun saksalaiset veljekset Heinz Heck ja Lutz Heck yrittivät takaisinristeyttää nykynautarotuja kantamuodokseen alkuhäräksi. Münchenissä sijaitsevassa Hellabrunnin eläintarhassa työskennellyt Heinz Heck aloitti rodun työstämisen vuoden 1920 tienoilla. Berliinin eläintarhan johtajana toiminut Lutz Heck aloitti laajan jaostusohjelman natsien tuella toisen maailmansodan aikana. Uudelleenluotu alkuhärkä sopi natsipropagandaan osana arjalaisvaltion idyllistä historiaa.


title: Heckin alkuhärkä

text: Tyypillinen rodun sonni on ainakin 160 cm ja lehmä 140 cm korkea. Paino vaihtelee 600 ja 900 kg välillä. Rotu on 20–30 cm matalampi kuin alkuhärkä, jota muistuttamaan se luotiin. Jatkojalostus etenkin Saksassa pyrkii kuitenkin tekemään rodusta kookkaamman.


title: Heckin alkuhärkä

text: Heck-sonnit eivät ole juurikaan painavampia kuin useimpien kesynautarotujen sonnit; alkuhärkäsonnien uskotaan painaneen usein yli tonnin eli noin puolet sarvikuonon painosta. Niinpä laumaan tuotiin afrikkalaista watusi-rotua. Tuloksena oli jonkin verran kookkaampi eläin, mutta risteytys aiheutti lehmissä hedelmättömyyttä, mikä viittaa siihen, että näiden "Bos"-suvun populaatioiden välille oli syntynyt vuosituhannen kuluessa geneettistä divergenssiä. Uudet risteytykset ratkaisivat lehmien hedelmättömyysongelman.


title: Heckin alkuhärkä

text: Eläintarhojen ulkopuolella Heckin alkuhärkiä syntyi ensi kerran vuonna 1980. Rotuun rekisteröityjä eläimiä oli tuolloin 88.


title: Heckin alkuhärkä

text: Euroopassa Heckin alkuhärkiä on noin 2 000 eläintä, Euroopan ulkopuolella muutamia.


title: Heckin alkuhärkä

text: Alankomaissa Lelystadin lähellä sijaitsevan Oostvaardersplassenin luonnonsuojelualueella vaeltaa noin 600 Heckin alkuhärkää ilman ihmiskontaktia. Rodun laumoja on myös Nesseauen luonnonsuojelualueella Jenan lähellä Thüringenissa ja Grubenfelder Leonien luonnonsuojelualueella Baijerin Auerbachissa. Vuonna 2000 Ranskassa oli rekisteröitynä noin sata rodun edustajaa. Vuonna 2009 Belgiasta tuotiin Lounais-Englantiin yhdeksän lehmää ja neljä sonnia.


title: Heckin alkuhärkä

text: Vaikka sukupuuttoon kuolleen lajin uudelleenherättäminen voi vaikuttaa hyvältä ajatukselta, "takaisinristeytys" on tiedeyhteisössä kiistelty menetelmä. Nykybiologit ovat yhtä mieltä siitä, että Heckien menetelmässä "uudelleenluoda" alkuhärkä oli virheellinen: kun geneettinen linja on kerran katkennut, sitä ei voida enää "takaisinristeyttää". Jotkut ovat jopa sitä mieltä, että menetelmä on suorastaan petollinen. Esimerkiksi Białowiezan luonnonsuojelualueen professori Z. Pucek on luonnehtinut Heckin alkuhärkää "1900-luvun suurimmaksi tiedehuijaukseksi". Pucek on omistanut elämänsä säilyttääkseen visentin, jota jotkut pitävät kilpailijana Heckin alkuhärän kehitykselle.


title: Heckin alkuhärkä

text: Toisaalta jotkin tahot pitävät Heckin alkuhärkää mitä sopivimpana rotuna alhaisen intensiteetin laidunnussysteemeihin tietyntyyppisillä luonnonsuojelualueilla koska rotu on karaistunut eikä tarvitse ihmisen huolenpitoa. Rotua levitetään joillakin alueilla täyttämään sukupuuttoon kuolleen megafaunan paikka ekosysteemissä. Toisaalta on epäselvyyttä siitä, mihin ekologiseen lokeroon alkuperäinen alkuhärkä itse sijoittui. Frans Veran mukaan alkuhärkä eli puuryhmien täplittämillä ruohomailla ja tukee rodun käyttöä luonnonsuojelussa. Toisaalta Cis van Vuure esittää kirjassaan "Retracing the Aurochs: History, Morphology and Ecology of an Extinct Wild Ox" alkuhärän eläneen tiheissä metsissä ja suomailla ja visentin hallinneen avointa maastoa. Visentin tukijoiden mukaan Heckin alkuhärän käyttö luonnonsuojelussa on suhdetoimijoiden juoni, jonka tarkoituksena olisi lisätä Heckin alkuhärän suosiota visentin kustannuksella.


title: Heckin alkuhärkä

text: Joka tapauksessa nykyajan maatalouskarjan jalostuksen näkökulmasta Heckin alkuhärkä edustaa tärkeää elinvoimaisten geenien lähdettä. Koska yksi ainoa hyvägeeninen siitossonni voi keinosiemennyksen keinoin saada jopa sata tuhatta jälkeläistä, sisäsiitos on nykyaikaisessa nautakarjan jalostuksessa vakava uhka ja voi johtaa tauteihin, joista Heckin alkuhärkä ja vanhat maatiaisrodut harvoin kärsivät.


title: Strap-on

text: Strap-on eli vyödildo on tavanomaisesti vyötärölle valjain puettava dildo. Valjaat pitelevät dildoa paikallaan penetraation ajan ja mahdollistaa käsien olemisen vapaana. Strap-on -dildoja valmistetaan esimerkiksi kumista, vinyylistä tai nahasta.


title: Strap-on

text: Strap-on mahdollistaa naisen harjoittaa anaaliyhdyntää miehen tai anaali-, emätinyhdyntää naisen kanssa. Yhtä lailla seksivälinettä voi käyttää mies biologisen peniksensä lisäksi tai sen toimivuuden korvaajana.


title: Fraunhofer-instituutti

text: Fraunhofer-instituutti () on saksalainen sovelletun tekniikan tutkimusyhteisö. Se ylläpitää yhteensä kuuttakymmentäseitsemää eri tutkimuslaitosta ja -yksikköä Saksassa, Yhdysvalloissa, Englannissa ja Aasiassa. Nimensä instituutti on saanut saksalaisen fyysikon Joseph von Fraunhoferin mukaan, joka kehitti spektrin niin sanottujen Fraunhoferin viivojen tutkimusta. Vuonna 1949 perustettu Fraunhofer-instituutti on Euroopan suurin teknisen alan tutkimuslaitos, joka vuonna 2014 työllisti 23 000 henkeä ja jonka vuosibudjetti vuonna 2014 oli noin 2 miljardia euroa.


title: Wallander – Kylähullu

text: Kylähullu on vuonna 2005 julkaistu Jørn Faurschoun ohjaama ruotsalaisen Wallander-elokuvasarjan toinen osa.


title: Wallander – Kylähullu

text: Elokuva alkaa, kun harmittomana pidetty kylähullu menee pankkiin pommi kaulassaan ja vaatii rahaa käteisenä sekä muutaman kymppitonnin tilisiirtoa. Tilisiirron pankkitilin numero johtaa Wallanderin plastiikkakirurgisia operaatioita tekevään yritykseen Tanskaan. Miksi joku oli antanut kylähullulle pommin ja lähettänyt tämän tekemään pankkiryöstöä? Miten tanskalainen lääkäriasema liittyy tapaukseen?


title: Henry Dreyfuss

text: Henry Dreyfuss (2. maaliskuuta 1904 – 5. lokakuuta 1972) oli yhdysvaltalainen teollinen muotoilija.


title: Henry Dreyfuss

text: Dreyfuss syntyi Brooklynissä. Koska hän oli yksi 1930–1940-lukujen kuuluisimmista muotoilijoista, Dreyfuss paranteli dramaattisesti omien luomustensa ilmettä, tunnetta ja käytettävyyttä. Toisin kuin Raymond Loewy ja muut tuolloiset suunnittelijat, Dreyfuss ei ollut stilisti: hän sovelsi maalaisjärkeä ja tieteellistä lähestymistapaa suunnitteluongelmissa. Hänen työnsä sekä kansantajuistivat julkista menekkiä että kokoonpanivat merkityksellisiä avustuksia alkuperäisille alueille: työtiede, ihmismittaustiede sekä inhimilliset tekijät.


title: Henry Dreyfuss

text: 1920-luvulla asti Dreyfuss opiskeli lavastaja Norman Bel Geddesin, myöhemmän kilpailijansa, oppipoikana. Vuonna 1929 hän avasi oman toimistonsa teolliselle ja teatterisuunnittelulle. Se oli välitön ja kestävä liiketaloudellinen menestys. Vuonna 2005 yritys jatkoi toimintaansa Henry Dreyfuss Associated -nimellä.


title: Henry Dreyfuss

text: Vuonna 1955 Dreyfuss kirjoitti "Designing for People" -omaelämäkerran, johon sisältyvät hänen yksinkertaistetut antropometriset mallinsa ”Joe” ja ”Josephine”. Vuonna 1960 hän julkaisi ergonomiaa käsittelevän kirjan "The Measure of Man".


title: Henry Dreyfuss

text: Dreyfuss oli Industrial Design Society of American (IDSA) ensimmäinen puheenjohtaja.


title: Henry Dreyfuss

text: Dreyfuss ja hänen vaimonsa Doris Marks, joka oli vakavasti sairas, tekivät itsemurhan kotonaan South Pasadenassa, Kaliforniassa 5. lokakuuta 1972. Heidät löydettiin autostaan kuolleina, kuolinsyynä itseaiheutettu häkämyrkytys.


title: Kaisla Löyttyjärvi

text: Kaisla Löyttyjärvi (s. 1972) on suomalainen näyttelijä. Hän näytteli "Kotikatu"-televisiosarjassa Pirkko Mäkimaata vuosina 1996–2004. Hän oli mukana käsikirjoittamassa ja näyttelemässä viihdeohjelmassa "Ähläm Sähläm". Lisäksi hän on näytellyt Suomen Kansallisteatterissa vuonna 2006 ensi-iltansa saaneessa näytelmässä "Sorsastaja".


title: Kaisla Löyttyjärvi

text: Hänen isänsä on kamerunilainen ja äitinsä entinen kansanedustaja Marja-Liisa Löyttyjärvi.


title: Palawaninkukastaja

text: Palawaninkukastaja ("Prionochilus plateni") on Filippiinien kotoperäinen varpuslintu.


title: Palawaninkukastaja

text: Palawaninkukastajat elävät Filippiinien länsiosassa Palawanin saariryhmässä. Sen elinympäristön ala on 20 000–50 000 neliökilometriä. Lajista tunnetaan kolme alalajia. Wilhelm Blasius kuvaili lajin holotyypin Puerto Princesasta Palawanilta.


title: Palawaninkukastaja

text: Trooppiset ja subtrooppiset kosteat alankometsät.


title: Helicoprion

text: Helicoprion on esihistoriallinen kala. Se on nykyisten haiden varhaismuoto, joka eli 250–300 miljoonaa vuotta sitten permikaudella. Se oli petokala, ja saattoi kasvaa jopa kolmemetriseksi. Lajin ainut löydetty osa on erikoinen kiemurainen fossiili, jossa on yli 180 hammasta. Löydös on osa eläimen alaleukaa.


title: Helicoprion

text: Helicoprionin leukoja on löydetty Venäjältä, Pohjois-Amerikasta, Japanista ja Australiasta. Ensimmäisen löydöksen läpimitta on noin 26 senttimetriä. Aluksi sen arveltiin kuuluvan jollekin erikoiselle ammoniitille, mutta tarkemmissa tutkimuksissa selvisi, että se kuului jonkinlaiselle haille, ja laji nimettiin helicoprioniksi.


title: Helicoprion

text: Venäläinen Andrzej P. Karpinski käytti monta vuotta elämästään yrittäessään tutkia, mihin kohtaan haita "kiehkura" voisi kuulua. Hän mm. kokeli sijoittaa sen selkäevään, pyrstöön ja yläleukaan. Vasta helicoprionin sukulaisen ornithoprionin löydyttyä ymmärrettiin sijoittaa kiehkura alaleukaan. Tosin vieläkään ei olla varmoja, mihin kohtaan aleleukaa löydös kuului.


title: Borneonkukastaja

text: Borneonkukastaja ("Prionochilus xanthopygius") on Borneon kotoperäinen varpuslintu.


title: Borneonkukastaja

text: Borneonkukastajat elävät Borneossa, sekä Brunein, Indonesian että Malesian valtioihin kuuluvilla alueilla. Sen elinympäristön ala on 100 000–1 000 000 neliökilometriä. Tommaso Salvadori kuvaili lajin holotyypin Sarawakista.


title: Borneonkukastaja

text: Trooppiset ja subtrooppiset kosteat metsät, sekä vuoristossa että alavilla mailla.


title: Bukit Timah

text: Bukit Timah on Singaporen korkein kohta. Bukit Timahin huippu on 163,63 metrin korkeudessa, ja se sijaitsee Singaporen pääsaaren keskustassa.


title: Bukit Timah

text: Mäen ympärillä sijaitsevaa aluetta kutsutaan nimellä "Bukit Timah Planning Area", ja se sijaitsee 10 kilometrin päästä Singaporen liikekeskustasta.


title: Bukit Timah

text: "Bukit Timah" tarkoittaa malaijin kielellä "tinaa kantavaa mäkeä", ja se on merkitty vuoden 1828 karttaan. Saaren sisäosia ei tutkittu tarkkaan, joten mäen nimitys ja tiedot sen sijainnista saatiin malaijeilta. Yhden lähteen mukaan Bukit Timahissa ei ole tinaa ja sen alkuperäinen nimi oli "Bukit Temak", joka tarkoittaa temakkipuiden mäkeä. Mäen rinteillä kasvoi runsaasti "pokok temak" -puita. Länsimaisten mielestä Temak kuitenkin kuulosti samalta kuin Timah, joten nimi vakiintui muotoon Bukit Timah. Joidenkin mukaan "timah" on lyhenne suositusta naisen nimestä "Fatimah". Bukit Timah tunnetaan tamiliksi nimellä "eyam malai" (suomeksi tinamäki), joka on suora käännös mäen malaijinkielisestä nimestä.


title: Bukit Timah

text: 25 kilometrin mittainen Bukit Timah Road on Singaporen pisin tie, ja se kulkee pohjois—etelä-suunnassa saaren poikki. Tie saaren luoteisosassa sijaitsevaan Kranjiin valmistui 1845. Alueella eli runsaasti tiikereitä, jotka muodostivat vakavan uhan ihmisille. Vuonna 1860 lähes 200 ihmisen kerrottiin kuolleen tiikereiden hyökkäyksissä. Ensimmäinen matka Bukit Timah Roadin päästä päähän tehtiin vuonna 1840, ja se kesti neljä päivää.


title: Bukit Timah

text: Toisessa maailmansodassa Bukit Timah oli brittiläisten joukkojen viimeinen tukikohta hyökkäävää japanilaisarmeijaa vastaan. Britit menettivät Bukit Timahin japanilaisille 11. helmikuuta 1942. Tappio oli merkittävä isku briteille. 15. helmikuuta 1942 liittoutuneiden komentaja kenraaliluutnantti A.E. Percival antautui japanilaisten komentajalle kenraaliluutnantti Tomoyuki Yamashitalle.


title: Bukit Timah

text: Japanilaismiehityksen aikana alueelle rakennettiin shintolainen temppeli ja kaksi muistomerkkiä sodassa kuolleille sotilaille. Toinen oli japanilaisille ja toinen brittiläisille joukoille. Opiskelijat, japanilaiset komentajat ja brittiläisten sotavankien edustajat kokoontuivat säännöllisesti paikalle miehityksen aikana.


title: Bukit Timah

text: Vain vähän ennen japanilaismiehityksen päättymistä japanilaisjoukot tuhosivat shinto-temppelin, koska he pelkäsivät brittiläisten häpäisevän paikan. Miehityksen päättymisen jälkeen Bukit Timahilla sijainneet maatilat ja plantaasit saivat väistyä tehtaiden ja pilvenpiirtäjien tieltä. 1960- ja 1970-luvuilla Bukit Timah oli merkittävä teollisuuskeskittymä. Nykyään alueella sijaitsee ylellisiä omakotitaloja ja rivitaloja, ja se on Singaporen hienostoasuinalue.


title: Harlekiinikukastaja

text: Harlekiinikukastaja ("Prionochilus thoracicus") on kaakkoisaasialainen varpuslintu.


title: Harlekiinikukastaja

text: Harlekiinikukastajat elävät Indonesiassa, Malesiassa, Bruneissa ja Thaimaassa. Lajin kanta on taantunut laajojen hakkuiden ja metsäpalojen seurauksena. Coenraad Jacob Temminck kuvaili lajin holotyypin Borneosta.


title: Harlekiinikukastaja

text: Trooppiset ja subtrooppiset metsät, etenkin soistuneet metsät, aina 1 280 metrin korkeudelle merenpinnasta.


title: Bürgstadt

text: Bürgstadt on kunta Saksassa, Unterfrankenin hallintopiirissä Baijerin osavaltiossa. Se sijaitsee paikalla, missä Erf-joki yhtyy Mainiin, Odenwaldin vuorijonon koilliskulmassa. Kaupungin asukasluku on 4 284 (2015), ja se on sulautunut yhteen viereisen Miltenbergin kaupungin kanssa.


title: Bürgstadt

text: Ensimmäinen tunnettu maininta Bürgstadtista on vuodelta 1181, mutta paikalla on ollut linnoitettu asumus jo historiallisella ajalla. Myös "Miltenberg-Ostin" nimellä tunnettu roomalainen castrum sijaitsi osittain Bürgstadtin alueella. 700-luvulta lähtien Bürgstadt kuului Mainzin arkkihiippakuntaan. Myöhäiskeskiajalta lähtien Bürgstadt menetti merkitystään, sillä Miltenberg sijaitsi strategisesti paremmalla paikalla ja oli linnan suojaama.


title: Bürgstadt

text: Bürgstadt on yksi Mainin alajuoksun tärkeimmistä viininviljelyalueista.


title: Nopean kehityksen malli (RAD)

text: Nopean kehityksen malli (RAD) on ohjelmistokehityksen malli, joka pyrkii nopeampaan ja laadukkaampaan kehitystyöhön kuin perinteiseen ohjelmistokehityksen elinkaareen tukeutuvat mallit (vrt. Vesiputousmalli).


title: Nopean kehityksen malli (RAD)

text: Termin esitteli ensimmäisenä James Martin kirjassaan "Rapid Application Development" (1991). Nopean kehityksen mallin tarkoituksena on dramaattisesti lyhentää ohjelmistokehitykseen kuluvaa aikaa ja näin ollen tuntuvasti parantaa ohjelmistokehittämisen tuottavuutta.


title: Nopean kehityksen malli (RAD)

text: Kehitystyössä kommunikointi ja suunnittelu toteutetaan ensin yhdessä perinteisen ohjelmistokehityksen mukaisesti. Suunnittelun jälkeen toteutus jaetaan sopiviin kokonaisuuksiin, komponentteihin, joiden valmistumisesta vastaa erilliset kehitystiimit. Kehitystiimit tekevät komponentin rakenteen mallintamisen ja ohjelmointityön erillään muista tiimeistä. Kehitystyö on aikasidonnaista eli komponenttien valmistumiselle on tiukat aikarajat. Lopuksi komponentit yhdistetään yhdeksi ohjelmistoksi. Mallin mukainen kehitystyö on myös vahvasti iteratiivista ja sen tukena käytetään paljon prototyyppien tekemistä.


title: Nopean kehityksen malli (RAD)

text: Nopean kehittämisen mallin hyötynä on nopea ohjelmistoprojektin läpimenoaika. Käytännössä tämä tarkoittaa, että jätettäessä alkusuunnittelu ja -määrittely vähemmälle huomiolle, säästetään aikaa itse mallinnus- ja ohjelmointityölle. Hyödyksi voidaan katsoa myös ajan ja henkilöresurssien säästö.


title: Nopean kehityksen malli (RAD)

text: Nopean kehityksen malli on saanut myös paljon kritiikkiä osakseen. Kritiikki johtuu osin siitä, että sitä tulkitaan monella eri tapaa. Nopean kehityksen mallilla saatetaan ymmärtää vain eri ohjelmistokehityksen vaiheiden nopeuttamista tai sitä saatetaan käyttää tekosyynä sivuuttaa joitakin ohjelmistokehityksen perusperiaatteita. Mallia on kritisoitu myös siitä syystä, että nopealla kehitystyöllä ei voida saavuttaa korkeaa laatua. Sen on sanottukin soveltuvan parhaiten yksinkertaisten ohjelmistojen kehittämiseen, ja vaativien ohjemistojen rakentamiseen tulisi käyttää muita ohjelmistokehitysmalleja.


title: Need for Speed: Shift

text: Need for Speed: Shift on "Need for Speed" -pelisarjan viidestoista osa, jonka on kehittänyt Slightly Mad Studios ja julkaissut Electronic Arts. Rata-ajoon sijoittuva peli julkaistiin syyskuussa 2009.


title: Need for Speed: Shift

text:
Peli sisältää kattavan määrän virittämis- ja tuunausmahdollisuuksia, kuten erilaisia maalauksia, moottoreita, ahtimia, renkaita ym.
Pelissä on autoille valmiita ulkoasuja, joista voi jonkun valita käyttöönsä tai sitten voi muokata itse autostaan juuri sen näköisen kuin haluaa. Autoihin saa myös erilaisia teippauksia, joita on suuri valikoima. Kaikki teippaukset eivät ole kuitenkaan heti käytettävissä, vaan niitä avautuu kun pääsee pelissä eteenpäin.


title: Need for Speed: Shift

text: Pelissä on kokonaisuudessaan 18 rataa mukaan lukien Span moottorirata ja Lontoon katurata.


title: Need for Speed: Shift

text: Pelissä on erilaisia kilpailumuotoja, kuten driftaus ja aika-ajot. Mukana on myös kahden auton kisoja. Kahden auton kisoihin voi valita kahdesta eri valmistajan autosta mieleisensä ja sitten tätä toista vaihtoehtoa vastaan kisataan. Kisa ei ole yhdestä voitosta poikki, vaan vähintään kahdella yksittäisellä voitolla päihittää kilpailijansa.


title: Need for Speed: Shift

text: "Need for Speed: Shift" sai positiivisia arvosteluja. GameRankings ja Metacritic antoivat PlayStation 3 -versiolle pisteet 83,59 % ja 84/100, Xbox 360 -versiolle 82,84 % ja 83/100, PC-versiolle 82,36 % ja 83/100 ja PlayStation Portable -versiolle pisteet 69,60 % ja 69/100.


title: Need for Speed: Shift

text: IGN antoi pelille 9 pistettä 10:stä kehuen uskomatonta ajokokemusta ja täydellistä äänimaailmaa.


title: Pelastajat (draamasarja)

text: Pelastajat on Yle TV1:n keväällä 1998 esittämä draamasarja. Kymmenosainen sarja tapahtuu kuvitteellisen Huimalan kaupungin paloasemalla.


title: Pelastajat (draamasarja)

text: Sarjan käsikirjoitti Tapani Bagge ja ohjasi Ville Koivisto. Pääosia esittävät Svante Martin, Antti Seppä, Markku Tuulenkari, Sami Kojonen, Tommi Liski, Janne Virtanen, Katariina Kuisma ja Laura Elo. Sarjan tuotti Video-Match Oy, ja sarjasta tehtiin myös dokumentti "Näin tehtiin Pelastajat".


title: Pelastajat (draamasarja)

text: Sarjan musiikin on säveltänyt Heikki Elo. Elon säveltämä kappale "Tuleen rakkauden" toimi lopputekstien tunnusmusiikkina ja sen esitti Rami Välimäki.


title: Popcorn (täsmennyssivu)

text: Popcorn voi tarkoittaa muun muassa seuraavia asioita:


title: Riikka Hakola

text: Riikka Johanna Hakola (s. 7. joulukuuta 1962 Seinäjoki) on suomalainen oopperalaulaja, äänialaltaan sopraano. Koulutukseltaan hän on musiikin maisteri.


title: Riikka Hakola

text: Riikka Hakola opiskeli laulua Sibelius-Akatemiassa sekä yksityisesti Lontoossa, New Yorkissa, Milanossa ja Wienissä. Hän voitti 1987 Kangasniemen laulukilpailun ja sai samana vuonna toisen palkinnon Timo Mustakallio -laulukilpailussa. Hakola on vieraillut Suomen Kansallisoopperan solistina vuodesta 1990; lisäksi hän on esiintynyt Moskovan Bolšoi-teatterissa ja muun muassa useissa Pohjoismaiden, Saksan ja Yhdysvaltojen oopperataloissa.


title: Riikka Hakola

text: Hakolan esittämien yli 40 roolin joukossa ovat muun muassa Violetta (La Traviata), Donna Anna (oopperasta Don Giovanni), Fiordiligi (Così fan tutte), Lucia di Lammermoor, Micaëla (Carmen), Arabella, Anna Bolena, Rosina (Sevillan parturi) ja Gilda (Rigoletto).


title: Riikka Hakola

text: Hakola on myös kantaesittänyt suomalaisia sävellyksiä ja ollut mukana TV-oopperoissa. Hän on esiintynyt orkesterien solistina yli 20 maassa. Hakola harrastaa ratsastusta, jossa hän on saavuttanut SM-hopean juniorien kouluratsastuksessa vuosina 1980 ja 1981.


title: Wymysorys

text: Wymysorys ("Wymysiöeryś") on saksalle läheistä sukua oleva kieli, jota puhutaan puolalaisessa Wilamowicen kaupungissa Sleesian voivodikunnassa. Wymysorys on uhanalainen kieli ja sillä on vain 70 puhujaa, joista suurin osa on vanhuksia. Kielen puhujista kaikki ovat kaksikielisiä, eli he osaavat myös puolaa. Kieli erkani yläsaksasta 1100-luvulla; saksan kielen ohella se on saanut vaikutteita samalle alueelle muuttaneiden siirtolaisten kielistä, joita olivat hollanti, friisi ja muinaisenglanti.


title: Wymysorys

text:
"Ynzer Foter, dü byst ym hymuł,"
"Daj noma zuł zajn gywajt;"
"Daj Kyngrajch zuł dö kuma;"
"Daj wyła zuł zajn ym hymuł an uf der aot;"
"dos ynzer gywynłichys brut gao yns haojt;"
"an fercaj yns ynzer siułda,"
"wi wir aoj fercajn y ynzyn siułdigia;"
"ny łat yns cyn zynda;"
"zunder kaonst yns reta fum nistgüta."
"[Do Dajs ej z Kyngrajch an dy maocht, ans łaowa uf inda.]"
"Amen"


title: Luettelo Yölinnun kappaleista

text: Tämä on luettelo Yölintu-yhtyeen levyttämistä kappaleista aakkosjärjestyksessä. Listassa on kaikkiaan 130 kappaletta.


title: Jimi Jamison

text: Jimmy Wayne Jamison (23. elokuuta 1951 Durant, Mississippi, Yhdysvallat – 31. elokuuta 2014 Raleigh, Memphis, Tennessee, Yhdysvallat), taiteilijanimeltään Jimi Jamison, oli yhdysvaltalainen muusikko ja lauluntekijä. Hänet muistetaan parhaiten urastaan rock-yhtye Survivorin laulajana ja keulakuvana. Hän liittyi yhtyeen laulajaksi vuonna 1984 korvaten yhtyeestä eronneen Dave Bicklerin. Survivor hajosi vuonna 1989, ja Jamison siirtyi sooloartistiksi. Survivor sen sijaan palasi yhteen neljän vuoden tauon jälkeen vuonna 1993, tällä kertaa kuitenkin Dave Bicklerin kanssa. Jamison palasi yhtyeen solistiksi uudelleen vuonna 2000, mutta erosi yhtyeestä vuonna 2006 ennen Survivorin kahdeksannen studioalbumin "Reach" julkaisua. Hänen kolmas ja viimeinen aikakautensa Survivorin laulajana ajoittui vuosiin 2011–2014.


title: Jimi Jamison

text:
Sooloartistina Jamison levytti ensimmäisen kerran jo vuonna 1967 julkaistessaan singlen ”If I Cry”. Hän julkaisi myöhemmän soolouransa aikana kolme studioalbumia, kaksi studioalbumia Survivorin kosketinsoittaja ja kitaristi Jim Peterikin kanssa ja yhden studioalbumin Toto -yhtyeen laulaja Bobby Kimballin kanssa. Hän myös kirjoitti ja levytti televisiosarjan "Baywatch" tunnuskappaleen ”I’m Always Here”. Survivorin ja soolouransa ohella Jamison levytti myös yhtyeiden Target ja Cobra laulajana. Hän lauloi myös taustalaulajana useiden eri yhtyeiden ja artistien levytyksillä, ja kirjoitti kappaleita muun muassa Joe Walshille. Jamison julkaisi soolouransa viimeisen studioalbumin "Never Too Late" vuonna 2012.
Jamison menehtyi 31. elokuuta 2014 sydänkohtaukseen kotonaan Raleighissa, Memphisissä. Hän oli kuollessaan 63–vuotias.


title: Jimi Jamison

text: Jamison syntyi 23. elokuuta 1951 maaseudulla Mississippin Durantissa, mutta hän muutti äitinsä Dorothyn kanssa Tennesseen osavaltioon ja Memphisin kaupunkiin vain päivän vanhana. Hän opetteli itse soittamaan kitaraa ja pianoa, ja alkoi myöhemmin harjoitella yhä ahkerammin myös laulamista.


title: Jimi Jamison

text: Vuonna 1975 Jamison liittyi Target -yhtyeen laulajaksi. Yhtye julkaisi kaksi studioalbumia, "Target" ja "Captured", ennen hajoamistaan vuonna 1977. Hän vaikutti Targetin hajoamisen jälkeen paikallisissa kokoonpanoissa ja oli taustalaulajana muiden artistien ja yhtyeiden levytyksillä, kunnes hän liittyi vuonna 1982 Cobra -yhtyeeseen. Cobra julkaisi vuonna 1983 lyhytaikaisen uransa ainoaksi jääneen studioalbumin "First Strike".


title: Jimi Jamison

text: Vuonna 1984 Jamisonia pyydettiin liittymään Survivor -yhtyeen laulajaksi, koska yhtyeen alkuperäinen laulaja Dave Bickler ei voinut terveyssyistä enää jatkaa yhtyeessä. Jamison oli alun perin epäilevä yhtyeen suhteen, koska hän ei pitänyt yhtyeen pop rock -voittoisesta musiikista. Hän päätti kuitenkin liittyä yhtyeeseen, sillä Survivorin ura oli kääntynyt vuotta aiemmin kovaan nosteeseen yhtyeen levytettyä hitiksi nousseen kappaleen ”Eye of the Tiger” elokuvan "Rocky III – tiikerinsilmä" soundtrack-albumille. Jamison levytti Survivorin kanssa ensimmäisen kerran vuonna 1984, kun yhtye kirjoitti ja levytti kappaleen ”Moment of Truth” elokuvan "Karate Kid" soundtrack-albumille. ”Moment of Truth” nousi Yhdysvalloissa listasijalle 63.


title: Jimi Jamison

text: Jamisonin ja Survivorin ensimmäinen yhteinen studioalbumi "Vital Signs" julkaistiin vuoden 1984 syyskuussa. Albumi nousi Yhdysvalloissa Billboard 200 -albumilistan 16. listasijalle, ja se sisälsi muun muassa hiteiksi nousseet singlejulkaisut ”The Search Is Over”, ”High on You” ja ”I Can’t Hold Back”. Siitä tuli yhtyeen uran toiseksi parhaiten kaupallisesti menestynyt studioalbumi, sillä se myi platinaa ja auttoi yhtyettä tekemään onnistuneen paluun laulajanvaihdoksen jälkeen.


title: Jimi Jamison

text: Vuoden 1986 marraskuussa julkaistu "When Seconds Count" sisälsi ensimmäistä kertaa myös Jamisonin kirjoittamia kappaleita, sillä hän osallistui albumilla neljän eri kappaleen kirjoittamiseen. Kultaa myynyt "When the Seconds Count" sisälsi muun muassa hitiksi nousseen singlen ”Is This Love” ja Jamisonin osaksi kirjoittaman balladin ”Man Against the World”. Myös yhtyeen "Rocky IV" -elokuvaa varten levyttämästä kappaleesta ”Burning Heart” tuli hitti, ja se nousi Yhdysvalloissa Billboard Hot 100 -singlelistan toiseksi vuonna 1986.


title: Jimi Jamison

text: Lokakuussa 1988 Survivor julkaisi seuraavan studioalbuminsa "Too Hot to Sleep". Jamison nimesi albumin omaksi suosikikseen yhtyeen tuotannosta, mutta levy-yhtiön vähäisen markkinoinnin vuoksi albumin menestyminen oli heikkoa ja se ylsi vaivoin listoille Yhdysvalloissa. Albumin julkaisemisen jälkeen Survivor jäi tauolle, mutta Jamison sen sijaan jatkoi esiintymistä Survivorin nimellä. Tätä seurasivat pitkät oikeustaistot yhtyeen nimen käyttöoikeutta koskien 1990-luvulla Survivorin tehtyä paluun Dave Bicklerin kanssa vuonna 1993. Oikeuskiista päättyi vasta vuoden 1999 syyskuussa, kun kitaristi Frankie Sullivanin katsottiin oikeuden päätöksen nojalla omistavan oikeudet Survivor -nimen käyttöön.


title: Jimi Jamison

text: Vuonna 1989, hieman ennen Survivorin hajoamista, Jamison oli vahva ehdokas brittiläisen Deep Purplen uudeksi laulajaksi, sillä yhtye oli juuri erottanut laulajansa Ian Gillanin toimestaan. Yhtyeen pianisti Jon Lordin mukaan Jamison oli suuri Deep Purplen fani ja olisi ottanut paikan vastaan ilomielin, mutta Survivorin managerit eivät halunneet hänen lähtevän Deep Purplen laulajaksi eikä Jamison halunnut ajautua riitoihin yhtyeensä kanssa. Lopulta Deep Purplen laulajaksi tuli Joe Lynn Turner.


title: Jimi Jamison

text: Survivorin hajoamisen jälkeen Jamison levytti ensi kerran vielä vuoden 1989 aikana äänitettyään entisten yhtyetovereidensa Frankie Sullivanin ja Jim Peterikin kirjoittaman kappaleen ”Ever Since The World Began” elokuvan "Kahleissa" soundtrack-albumille. Kappale julkaistiin myös singlenä, b-puolenaan Jamisonin ja Kenny Mimsin kirjoittama kappale ”Cry Alone”. Soolouransa ensimmäisen studioalbumin "When Love Comes Down" Jamison julkaisi vuonna 1991.


title: Jimi Jamison

text: Vuonna 1994 Jamison kirjoitti ja levytti kappaleen ”I’m Always Here” televisiosarjan "Baywatch" tunnusmelodiaksi.


title: Jimi Jamison

text: Soolouransa toisen studioalbumin "Empires" Jamison julkaisi nimellä Jimi Jamison’s Survivor vuonna 1999.


title: Jimi Jamison

text: Vuonna 2000 Jamison palasi takaisin Survivorin laulajaksi, kun Dave Bickler erosi yhtyeestä. Yhtye julkaisi uuden studioalbuminsa "Reach" kuitenkin vasta kuusi vuotta myöhemmin, ja albumi päätti yhtyeen 18 vuotta kestäneen levytystauon. Albumi julkaistiin vuoden 2006 huhtikuussa, mutta Jamison erosi yhtyeestä yllättäen heinäkuussa ja hänen tilalleen yhtyeen uudeksi laulajaksi valittiin irlantilainen Robin McAuley.


title: Jimi Jamison

text: Vuonna 2008 Jamison aloitti yhteistyön Survivorin entisen pianistin Jim Peterikin kanssa, ja julkaisi vuonna 2008 Euroopassa uuden sooloalbumin "Crossroads Moment". Yhdysvalloissa albumi julkaistiin vuonna 2009. "Crossroads Momentin" julkaisua seurasi myöhemmin vuonna 2010 uusi albumi "Extra Moments", ja lokakuussa julkaistiin Jamisonin ja Toton alkuperäislaulaja Bobby Kimballin yhteinen albumi "Kimball/Jamison".


title: Jimi Jamison

text: Vuoden 2011 marraskuussa Jamison kertoi palaavansa Survivorin laulajaksi. Elokuussa 2014 yhtye oli valmistautumassa syyskuussa alkavaan kiertueeseen, mutta Jamison kuoli sydänkohtaukseen 63-vuotiaana 31. elokuuta 2014.


title: Viljo Nousiainen

text: Viljo Nousiainen (9. maaliskuuta 1944 Kiuruvesi – 11. kesäkuuta 1999 Göteborg) oli suomalainen yleisurheiluvalmentaja.


title: Viljo Nousiainen

text: Nousiainen loi uransa Ruotsissa. Hänen tunnetuin valmennettavansa oli korkeushyppääjä Patrik Sjöberg. Nousiaisen valmennettaviin kuului myös Yannick Tregaro, joka otti valmentajan roolin Nousiaisen kuoltua. Patrik Sjöberg paljasti vuonna 2011 ilmestyneessä omaelämäkerrassaan "Det du inte såg" (Se, mitä et nähnyt) isäpuolensa Nousiaisen käyttäneen häntä seksuaalisesti hyväkseen. Kirjan ilmestymisen jälkeen muutkin korkeushyppääjät, ruotsalainen Yannick Tregaro ja norjalainen Christian Skaar Thomassen kertoivat joutuneensa Nousiaisen hyväksikäytön uhreiksi.


title: AO Kavala

text: Athlitikos Omilos Kavala eli AO Kavala on jalkapalloseura Kavalan kaupungista. Seura pelaa Kreikan toiseksi korkeimmalla sarjatasolla Beta Ethnikissa.


title: PAS Giannina

text: Panipeirotikos Athlitikos Syllogos Giannina () eli PAS Giannina on jalkapalloseura Ioánninan kaupungista. Seura pelaa Kreikan jalkapallon korkeimmalla sarjatasolla Kreikan Superliigassa. Seura on perustettu 1966.


title: Hans Mayer

text: Hans Mayer (19. maaliskuuta 1907 Köln – 19. toukokuuta 2001 Tübingen) oli saksalainen kirjallisuudentutkija. Mayer oli myös juristi ja yhteiskuntatieteilijä sekä saavutti kansainvälistä kuuluisuutta kriitikkona, kirjailijana ja musiikkitieteilijänä.


title: Timo Mustakallio -laulukilpailu

text: Timo Mustakallio -laulukilpailu on Savonlinnan Oopperajuhlien Timo Mustakallion säätiön ja Suomen kulttuurirahaston Eero Rantalan rahaston järjestämä laulukilpailu suomalaisille oopperalaulajille. Kilpailu on järjestetty vuodesta 1974.


title: Timo Mustakallio -laulukilpailu

text: Oopperalaulaja Timo Mustakallio perusti 1973 nimeään kantavan säätiön rohkaisemaan nuoria laulajia ja edistämään suomalaista laulutaidetta. Säätiön ja oopperajuhlien järjestämä kilpailu on avoin korkeintaan 30-vuotiaille Suomen kansalaisille. Vuodesta 2013 lähtien ikäraja on 28 vuotta. Ennen varsinaista kilpailua tehdään nauhoitusten perusteella esikarsinta. Vuonna 2015 voittajan palkinto oli 15 000 €, lisäksi Suomen kulttuurirahaston Eero Rantalan rahasto jakoi 10 000 euron stipendin.


title: Sakari Pesola

text: Sakari Pesola (s. 1963 Töysä) on Kolmas Nainen -yhtyeen kitaristi ja säveltäjä. Musiikkiuran ulkopuolella hän toimii historian ja yhteiskuntaopin opettajana Pohjois-Haagan Yhteiskoulun lukiossa ja yläkoulussa. Pesola on tehnyt vuonna 2003 lisensiaattitutkimuksen otsikolla ”Suomalaisen populaarimusiikin tuotanto ja julkisuus 1925–1938”.


title: Sakari Pesola

text: Kolmannen Naisen tauon aikana Pesola soitti Luunelonen-yhtyeessä vuosina 1996-97.


title: Ykkösen kausi 1999

text: Ykkönen on Suomen toiseksi korkein jalkapallon sarjataso. Kaudella 1999 sarja pelattiin kahtena 10 joukkueen lohkona. Runkosarja oli kaksinkertainen. Lohkojen viisi parasta joukkuetta pelasivat yhteisen ylemmän loppusarjan. Sarja pelattiin yksinkertaisena ja joukkueet saivat lähtöpisteitä runkosarjan sijoituksen mukaan. Sarjan kaksi parasta Atlantis ja Tampere United päätyivät tasapisteisiin ja pelasivat uusinnan suorasta noususta Veikkausliigaan, jonka Tampere United voitti 2–0. Atlantis ja kolmanneksi sijoittunut FF Jaro karsivat liigapaikasta Veikkausliigan alaloppusarjan toiseksi ja kolmanneksi viimeisten joukkueiden (VPS ja FC Lahti) kanssa. Liigajoukkueet säilyttivät sarjapaikkansa.


title: Ykkösen kausi 1999

text: Runkosarjojen viisi viimeistä joukkuetta pelasivat omissa lohkoissaan kaksinkertaisen alemman loppusarjan, jossa runkosarjojen pisteet otettiin mukaan. Kaksi viimeistä joukkuetta putosivat suoraan Kakkoseen. Kolmanneksi viimeiset karsivat sarjapaikasta Kakkosen joukkueiden kanssa.


title: Ykkösen kausi 1999

text: Joukkueet saivat lähtöpisteitä alkulohkojen perusteella 5, 3, 2, 1 ja 0.


title: Ykkösen kausi 1999

text: Uusintaottelu suorasta noususta Veikkausliigaan:


title: Ykkösen kausi 1999

text: Atlantis-Tampere United 0-2, yl. 1243


title: Ykkösen kausi 1999

text: Liigan alaloppusarjan toiseksi tullut FC Lahti (sarjassa 10.) ja kolmanneksi tullut VPS (sarjassa 11.) joutuivat karsimaan sarjapaikastaan. FC Lahti säilytti liigapaikkansa yhteismaalein 1–0VPS säilytti liigapaikkansa yhteismaalein 3–2


title: Ykkösen kausi 1999

text: Kaksi viimeistä, AC Vantaa ja Kultsu putosivat Kakkoseen.


title: Ykkösen kausi 1999

text: Kaksi viimeistä, KPV-j ja KajHa putosivat Kakkoseen.FC HIFK säilytti paikkansa Ykkösessä yhteismaalein 10–2.Närpes Kraft säilytti paikkansa Ykkösessä yhteismaalein 4–2.


title: Psykoanalyyttinen taiteentutkimus

text: Psykoanalyyttinen taiteentutkimus perustuu Sigmund Freudin ja Carl Gustav Jungin kirjoituksiin taiteesta ja taiteen luomisesta.


title: Psykoanalyyttinen taiteentutkimus

text: Sigmund Freudin psykoanalyyttisessa teoriassa taiteen tekemisen olemuksesta on keskeistä ristiriita tietoisen ja tiedostumattoman välillä. Freudin mukaan tiedostumattomia primaariprosesseja hallitsi mielihyväperiaate, kun taas tietoinen ajattelu tapahtui sekundaariprosessien, kuten kielen, kautta. Kuvat kuuluivat primaariprosesseihin.


title: Psykoanalyyttinen taiteentutkimus

text: Psykoanalyyttisen käsityksen mukaan taideteos on sublimaatiota ja todellisen viettityydytyksen korviketta. Tyydyttämättömät toiveet ruokkivat mielikuvitusta. Taiteilijat pystyvät tavallista paremmin sublimoimaan eli muuntamaan vietti-impulssejaan henkiseksi työksi. Täten taide avaa tietä tiedostumattomiin mielihyvälähteisiin. Freud näki taiteella ja unella yhteisiä piirteitä: molemmat ovat visuaalisia ja kumpuavat tiedostumattomista toiveista.


title: Psykoanalyyttinen taiteentutkimus

text: Freud tulkitsi Leonardo da Vincin teoksia taiteilijan lapsuuden psykodynamiikan pohjalta. Leonardon maalauksessa "Pyhä Anna kolmantena" hän näki synteesin lapsuudesta, johon kuuluivat sekä oma äiti että äitipuoli. Äidin kiihkeä rakkaus herätti Leonardossa narsistisen rakkauden itseään kohtaan, mutta teoksiaan hän taas kohteli kuten isänsä hylkäämällä ja jättämällä ne keskeneräisiksi. Freud näki maalauksessa myös viitteitä da Vincin homoseksuaalisuudesta. Marian vaatteessa on hänen mukaansa nähtävissä korppikotkan hahmo, mikä viittaa passiiviseen homoseksuaalisuuteen.


title: Psykoanalyyttinen taiteentutkimus

text: Tunnettu on myös Freudin psykologis-ikonografinen analyysi Michelangelon Mooses-patsaasta.


title: Psykoanalyyttinen taiteentutkimus

text: Vaikka Freudin tulkinnat esimerkiksi da Vincin taiteesta herättivät kritiikkiä, on käsitys lapsuuden tiedostumattomasta työstämisestä ollut taiteentutkimuksessa keskeistä myöhemminkin. Psykoanalyyttiset vaikutteet myös innostivat tulkitsemaan taiteilijan tuotantoa lapsuuden ja elämänvaiheiden kautta. Yleensäkin biografistinen tapa käsitellä taiteilijan teoksia on saanut voimaa psykoanalyyttisesta taiteentutkimuksesta. Myös ikonografiassa on nähty yhtäläisyyksiä Freudin tulkintoihin, ja tiedostumattoman käsite on vaikuttanut ekspressiivisen symboliikan tulkintaan. Ikonografiassa on samoja symboleja kuin psykoanalyytisessä taiteentutkimuksessa ja molemmat perustuvat tekstiin.


title: Psykoanalyyttinen taiteentutkimus

text: Freudin "Unien tulkinta" (1899) vaikutti myös taiteen suuntauksiin, kuten surrealismiin. Taiteilijat ovat etsineet kanavaa tiedostumattomaan eri tavoin, kuten Jackson Pollock roiskemaalauksella ja surrealistit erilaisilla automaattitekniikoilla.


title: Psykoanalyyttinen taiteentutkimus

text: Myöhemmistä tutkijoista Jacques Lacan on soveltanut psykoanalyysia, ja Julia Kristeva on ottanut mukaan feminististä näkökulmaa ja sukupuoliteoreettista pohdintaa.


title: Psykoanalyyttinen taiteentutkimus

text: Psykoanalyysiin perustuva taiteentutkimus on herättänyt kritiikkiä kulttuurihistoriallista viitekehystä edustavien taidehistorioitsijoiden parissa. Esimerkiksi Ernst Gombrich on korostanut taiteen historiallisuutta ja kulttuurisidonnaisuutta. Taiteessa on hänen mukaansa kyse opituista asioista, eikä taideteos voi välittää taiteilijan tiedostumattomia merkityksiä katsojan tiedostumattomaan.


title: Psykoanalyyttinen taiteentutkimus

text: Monet Freudin tulkinnat oletettujen lapsuuden kokemusten ja perhesuhteiden vaikutuksista on koettu mielivaltaisiksi. Esimerkiksi analyysi da Vincin orpoudesta ja sen vaikutuksista on kyseenalaistettu. Myös Freud myönsi tulkinnoissa olevan fiktiivisiä piirteitä. Monien taidehistorioitsijoiden mielestä myös psykoanalyysin käyttö postuumisti on kiistanalaista siksikin, että seksuaaliset käytännöt ovat olleet erilaisia Leonardon ja Freudin aikana. Vastaavaa menetelmää on myöhemmin soveltanut psykoanalyytikko Laurie Schneider Adams.


title: Psykoanalyyttinen taiteentutkimus

text: Analyyttisen psykologian perustaja Carl Gustav Jung toi esiin Freudin tulkintojen kaavamaisuuden. Ennemminkin on kyse arkkityyppisistä kollektiivisen piilotajunnan välittämistä symboleista, joita esiintyy sekä unissa että taiteessa. Unissa ne ovat Jungin mukaan enemmänkin neuvoa-antavia viestejä.


Pokémon Ranger and the Temple of the Sea on yhdeksäs Pokémon-elokuva. Elokuva julkaistiin Japanissa vuonna 2006. Elokuvan mukana tuli Pikachun lyhytelokuviin kuuluva osa "Pikachu's Island Adventure" ("Pikachun saariseikkailu"). Lyhytelokuva on julkaistu vain Japanissa.


title: Pokémon Ranger and the Temple of the Sea

text: Elokuva kertoo Ashin, Mayn, Maxin ja Brockin matkasta veden temppeliin. Elokuvan alussa Jackie-niminen pokémon-rangeri saa napattua pahalta Phantom-nimiseltä merirosvolta tämän vedestä anastamansa munan. Jackie suojelee sitä perheensä kanssa ja pitää sitä suuressa salassa. Ashin joukko lähtee matkaamaan Jackien perheen kanssa, heidän kierrellessään ympäri kaupunkeja esittämässä vesipokemon esityksiä. May näkee outoa unta, jossa hän näkee vesipokemon Manaphyn. Myöhemmin Phanton löytää heidät ja koittaa varastaa munan, mutta sen ollessa Mayn sylissä, muna kuoriutuu. Munasta kuoriutuu Manaphy. Se luulee Mayta emokseen, eikä viihdy kenenkään muun sylissä.


text: Jackien perhe jättää Ashin joukon, vieden Manaphyn mukanaan, mutta Manaphy käyttää ruumiinsiirtoa, jolloin Ash ja Jackie vaihtavat ruumiita. Manaphy korjaa tilanteen vasta kun pääsee takaisin Mayn syliin, joten Jackin perheen on otettava Ashin joukko mukaan. He antavat Manaphyn näyttää tietä kohti Samiyaa, Meritemppeliä, jonka vain Manaphy kykenee löytämään.


text: Lopulta he pääsevät perille, ja menevät sisään temppeliin, mutta heitä koko matkan ajan varjostanut Phantom tulee paikalle, ja varastaa temppelin sydämestä sinisiä hohtavia timantteja. Sen takia koko temppeli alkaa sortua ja kaikkien on päästävä äkkiä alta pois! Muut menevät turvaan sukellusveneeseen, mutta Manaphy karkaa ja Ash, Pikachu sekä May lähtevät tämän perään. He tulevat takaisin temppelin sydämeen, jossa timantit lojuvat lattialla. He pistävät ne takaisin paikoilleen, mutta yksi timantti puuttuu. Phantom oli varastanut timantin, mutta se putosi veden syvyyksiin. Phantom lähtee karkuun Jackien varastaessa tämän pokemonin Chatotin sekä sukellusveneen.


text: May, Pikachu ja Manaphy menevät suojaan kohoavalta vedeltä, mutta Ash lähtee palauttamaan timanttia oikealle paikalleen. Hän saa tehtyä sen ja kaikki tuntuu olevan taas hyvin. Temppeli korjaantuu ja nousee veden pintaan. Kaikki menevät laivaan ihailemaan näkyä, mutta Ash ei ole palannut. He pelkäävät tämän hukkuneen, ja samassa Phantom ilmaantuu valtavan sukelluslaivansa kanssa paikalle, ja varastaa Manaphyn. Samassa kuitenkin vedestä singahtaa keltainen valonsäde, joka on Ash! Jackie toteaa tämän olevan ennusteessa mainittu Meren kuningas. Ash sieppaa Manaphyn takaisin ja meressä asuva valtava Kyogre tuhoaa sukelluslaivan.


text: Kaikki on taas hyvin. May suree Manaphyn lähtöä, sillä sen piti jäädä temppeliin asumaan ja suojelemaan sitä. Uljas temppeli painuu takaisin meren syvyyksiin, ja koko porukka palaa takaisin maihin.


title: Erich Ledwinka

text: Erich Ledwinka (16. heinäkuuta 1904 Klosterneuburg, Itävalta-Unkari - 1992) oli diplomi-insinööri ja autonsuunnittelija. Hän syntyi autonsuunnittelija Hans Ledwinkan ja Mizzi o.s. Crassen toisena poikana.


title: Erich Ledwinka

text: Ledwinka opiskeli konetekniikkaa Wienin teknillisessä korkeakoulussa. Hän suoritti harjoitusjaksonsa vuonna 1921 isänsä työpaikalla Tatralla, jonne jäi myös töihin.


title: Erich Ledwinka

text: 1930-luvun alussa Ledwinka ja Erich Übelacker johtivat suunnitteluhanketta, jonka tuloksena syntyi pieni, virtaviivainen, takamoottorinen kansanauto, Tatra V 570. Voimanlähteenä oli ilmajäähdytteinen bokserimoottori. Autosta valmistettiin vain kolme prototyyppiä jonka jälkeen projekti hyllytettiin, sillä yrityksen johdossa arveltiin virtaviivaisen muotoilun myyvän paremmin isommassa kokoluokassa.


title: Erich Ledwinka

text: Vuonna 1936 Übelacker siirtyi Steyrille ja Ledwinka peri hänen paikkansa Tatran pääsuunnittelijana. Samana vuonna esiteltiin Tatra T77:n pohjalta paranneltu versio T87, jonka ilmajäähdytteisen V8-moottorin moottorin suunnittelusta Ledwinka vastasi, sekä halvempi versio T97, jonka voimanlähteenä oli nelisylinterinen bokserimoottori.


title: Erich Ledwinka

text: Sekä V 570:ä että T97:ää pidetään Volkswagen Kuplan esikuvina.


title: Erich Ledwinka

text: Vuosina 1937 - 1940 Ledwinka oli lentokoneensuunnittelijana Bücker Flugzeugbaulla Berliinissä. Toisten lähteiden mukaan hänen mainitaan olleen Tatran kirjoilla vuosivälin 1921 - 1945, joten ei tiedetä oliko työ päätoiminen.


title: Erich Ledwinka

text: Vuonna 1950 Ledwinkasta tuli itävaltalaisen Steyr-Daimler-Puchin (SDP) pääsuunnittelija. Hänen veljensä Fritz siirtyi yrityksen myyntipäälliköksi.


title: Erich Ledwinka

text: Vuonna 1954 esiteltiin Ledwinkan johdolla suunniteltu takamoottorinen pikkuauto, Puch 500. Yrityksellä ei ollut halua investoida omiin koriprässeihin, vaan valtaosa koripelleistä ostettiin valmiina Fiatilta. Niinpä auto muistutti erehdyttävästi Fiat 500:lta. Teknisesti auto kuitenkin poikkesi Fiatista, sillä sen voimanlähteenä oli SDP:n itse suunnittelema kaksisylinterinen bokserimoottori.


title: Erich Ledwinka

text: SDP esitteli Ledwinkan johdolla suunnitellun erittäin maastokelpoisen, kevyen nelivetoisen Haflingerin vuonna 1959. Auton omapaino oli vain 600 kg. Malli oli tarkoitettu armeijan käyttöön sekä siviilikäytössä muutaman sadan kiloisten kuormien siirtoon hankalissa maasto-olosuhteissa. Haflingerissa käytettiin paljon Tatrasta tuttuja ratkaisuja: voimanlähteenä oli kaksisylinterinen bokserimoottori, kantavana rakenteena keskusputkirunko ja akseleilla oli heilurityyppinen erillisjousitus. Navoissa oli portaalivaihteet, joiden avulla pyörille saatiin välitettyä enemmän vääntöä ja maavaraa saatiin kasvatettua.


title: Erich Ledwinka

text: 1960-luvun lopussa esitelty Pinzgauer on jäänyt historiaan kenties tunnetuimpana Ledwinkan suunnitelmista. Rakenteeltaan se on hyvin samankaltainen kuin Haflinger, mutta paljon raskaampi; auton omapaino on 1 950 - 2 600 kg. Ensimmäisessä sukupolvessa moottorina oli ilmajäähdytetty, nelisylinterinen rivimoottori. Auto on edelleen tuotannossa, ja nykyään niitä tekee brittiläinen BAE Systems. Autosta on olemassa 4×4- ja 6×6-versiot. Huolimatta korkeasta iästään, maasto-ominaisuuksiltaan autoa pidetään edelleen yhtenä parhaista luokassaan.


title: Erich Ledwinka

text: Vuonna 1972 Mercedes-Benz ja SDP allekirjoittivat sopimuksen uuden maastoautomallin suunnittelusta ja valmistuksesta SDP:n uudella tehtaalla Grazissa. Ledwinka vastasi auton suunnittelusta. Autossa kuitenkin käytettiin runsaasti Mercedes-Benzin muiden mallien komponentteja, joten autossa oli jäykkä taka-akseli. Kantavana rakenteena oli kotelorunko. Autosta tuli suosittu useassa maassa poliisin ja armeijan käytössä.Erich Ledwinka vetäytyi eläkkeelle vuonna 1976 ja kuoli vuonna 1992.


title: Otteita kumouksellisista kokouksista

text: Otteita kumouksellisista kokouksista ("Protokollsutdrag från subversiva möten") on turkulaisen suomenruotsalaiskirjailijan Henrik Janssonin toinen suomennettu romaani. Alkuteos ilmestyi 2007, suomennos 2009. Teoksen on suomentanut Mikko Laaksonen.


title: Otteita kumouksellisista kokouksista

text: Jansson käy romaanihenkilö Henrik Janssonin kautta läpi 70-lukulaista nuoruuttaan ja taistolaisvuosia Turussa. Hän etsii sitä menneisyyden nuorukaista, joka "pyyteettä halusi tehdä hyvää". Tarinan taustana on Janssonin omat kokemus suomenruotsalaisessa teiniradikalismissa ja Åbo Akademin opiskelijapiireissä. Kriitikon mukaan kuvausta ei sen suomenruotsalaisen taustan vuoksi voi pitää yleispätevänä, vaikka se sisältääkin samaa, mitä yleisesti tarkoitetaan taistolaisuudella. Taistolaisuuden käsittely suomenkielisestä kaunokirjallisuudessa on vähäistä, lähinnä Raija Oranen on tuonut sitä esiin romaanihenkilöidensä kautta. Vaikka teos on poliittinen muistelma, se on samalla herkkä nuorisokuvaus.


title: Otteita kumouksellisista kokouksista

text: Kriitikko pitää teoksen avaimena ryhmäeuforiaksi tiivistyvää joukkolaulantaa ja kehuu Janssonin kykyä liukua vuosikymmenestä toiseen ja takaisin. Hän pitää juonta ja henkilöitä uskottavina lukuun ottamatta Stasin ja KGB:n informantteja metsästävää miestä, josta hänen mukaansa jää koominen vaikutelma. Laaksosen suomennosta hän kehuu notkeaksi.


title: ISO 9126

text: ISO 9126 on kansainvälinen ISO-standardi ohjelmistojen laadun evaluointiin. Standardin tavoitteena on määritellä yhdenmukaiset mittaustavat ohjelmistojen laatuvaatimuksille. Standardia tarvitaan, koska usein erilaiset laatuun liitetyt termit, kuten esimerkiksi ylläpidettävyys, voidaan ymmärtää hyvin eri tavoin eri ihmisten keskuudessa.


title: ISO 9126

text: Ohjelmiston laatu vaikuttaa useisiin eri osapuoliin. ISO 9216 pyrkii ottamaan ohjelmiston laadussa useita erilaisia näkökulmia huomioon. Jaottelua tehdään esimerkiksi sen suhteen, onko kyseessä ohjelmiston loppukäyttäjä, ohjelmiston kehittäjä vaiko erillinen ohjelmiston laadun evaluoija.


title: ISO 9126

text: ISO 9216 -standardin lisäksi on olemassa ISO 14598 -standardi, joka määrittelee prosessit, joita tulisi seurata kun ISO 9216:n määrittelemiä kriteereitä mitataan.


title: ISO 9126

text: Standardi on organisoitu neljään osaan:


title: ISO 9126

text: Laatumalli, ISO 9126-1, on standardin ensimmäinen osa. Laatumalli jaottelee


title: ISO 9126

text: ohjelmiston laadukkuutta mittaavat kriteerit seuraavasti:


title: ISO 9126

text: Sisäiset mittaustavat sisältävät mittaustavat, jotka eivät vaadi ohjelmiston ajamista (staattiset mittaukset).


title: ISO 9126

text: Ulkoiset mittaustavat sisältävät mittaukset, jotka tehdään ohjelmiston suorituksen aikana.


title: ISO 9126

text: Käytön laatua voidaan alkaa mittaamaan kun ohjelmisto on valmis sekä lopullisessa käyttöympäristössään.


title: ISO 9126

text: Ideaalitilanteessa ohjelmiston sisäinen laatu määrittää ulkoisen laadun, ja ulkoinen laatu puolestaan laadun ohjelmiston käytössä.


title: ISO 9126

text: Käytön laatua mittaava standardi pohjautuu ohjelmiston laatua mittaavaan , jonka McCall sekä hänen kollegansa kehittivät vuonna 1977. McCallin laatumalli on organisoitu kolmen tyyppisten laatukarakterisointien ympärille.


title: Scriptum

text: Scriptum eli Förlags Ab Scriptum on vaasalainen vuonna 1987 perustettu kirjankustantamo.


title: Scriptum

text: Spriptum julkaisee suomenruotsalaista ja Pohjanmaan ruotsinkielistä kirjallisuutta. Yritys on julkaissut myös joitakin suomenkielisiä teoksia. Sen julkaisuohjelman pääpaino on tietokirjallisuudessa, mutta se on julkaissut myös kaunokirjallisuutta ja runoja. Julkaistuja teoksia on yli 150.


title: Lapin kunnanvaakuna

text: Lapin kunnanvaakuna oli Lapin kunnan tunnus, joka oli saanut aiheensa perinteisistä ammateista. Piilukirveet viittaavat rakennusten hirsiparrujen tekoon, kuokanterä puolestaan maanviljelykseen kuten myös pellavankukat, jotka yhtä aikaa edustavat myös käsityön taitoja.


title: Lapin kunnanvaakuna

text: Vaakunan selitys on ”sinisessä kentässä ristissä kaksi hopeista, kultavartista piilua, joiden alakulmassa saatteena hopeinen, kaateinen kuokanterä, näiden yläpuolella kultainen lakio, jossa kolme sinistä, kultaemiöistä pellavankukkaa.”. Vaakunan on suunnitellut Gustaf von Numers, ja Lapin kunnanvaltuusto hyväksyi sen 12. syyskuuta 1950. Sisäasiainministeriö vahvisti vaakunan käyttöön 3. maaliskuuta 1951. Vaakuna jäi epäviralliseksi kotiseutuvaakunaksi 2009 Lapin ja Rauman kuntaliitoksen yhteydessä.


title: Lunastuksen arkki

text: Lunastuksen arkki on Alastair Reynoldsin tieteisromaani vuodelta 2002. Teos on jatkoa "Ilmestysten avaruudelle". Kirja ilmestyi suomeksi 2006.


title: Lunastuksen arkki

text: Kirjan päätapahtumat sijoittuvat "Yellowstonen" ja "Resurgamin" aurinkokuntiin. "Galiana", "yhtyneiden" kaukoretkeläinen, palaa Yellowstoneen ainoana selviäjänä. Muukalainen on vallannut Galianan mielen, ja Galiana laitetaan karanteeniin. Galiana kutsuu muukalaista "sudeksi". Sudet ovat ikivanha galaktinen kulttuuri, joka tunnetaan myös nimellä "tukahduttajat" (engl. "inhibitors"). Yhtyneille selviää, että tukahduttajat ovat vakava uhka kaikille ihmisille maailmankaikkeudessa.


title: Lunastuksen arkki

text: Yhtyneet tarvitsevat kaiken avun selvitäkseen uhasta, ja päättävät lähteä hakemaan Resurgamin aurinkokunnasta kauan sitten hukattuja aseita, joista voisi olla hyötyä taistelussa tukahduttajia vastaan. "Nevil Clavain" on yhtyneiden vanha ja menestynyt sota sankari, joka loikkaa yhtyneiden puolelta pois. Clavain yrittää hankkia hukatut aseet itselleen, koska hän ei pidä yhtyneiden suunnitelmasta paeta tukahduttajia. Clavain retkikuntineen kaappaa "Ultrilta" aluksen, ja lähtee yhtyneiden perään kohti Resurgamia. Kummankin osapuolen päämääränä hankkia aseet itselleen. Clavain saa tuurilla kiinni yhtyneiden aluksen, joka yritti virittää moottoreitaan aiheuttaen itselleen katastrofin. Clavain tuhoaa "Skaden", vanhan liittolaisensa, aluksen.


title: Lunastuksen arkki

text: Tukahduttajat saapuvat Resurgamiin ennen Clavainia ja yhtyneitä. Tukahduttajien missio on tuhota kaikki tähtien väliseen matkustukseen kykenevät kulttuurit. Tukahduttajat päättävät tuhota Resurgamin. Triumviraatti Ilia Volyova ja Ana Khouri yrittävät evakuoida Resurgamin kaikki kaksisataatuhatta asukasta alukselleen nimeltä "Äärettömyyden kaipuu" ennen kuin tukahduttajat ehtivät tuhota auringon.


title: Lunastuksen arkki

text: Hukatut aseet ovat triumviraatin hallussa. Clavain vaatii aseita takaisin, mutta triumviraatti ei suostu luopumaan niistä. Tämää johtaa taisteluun, jossa Clavain saa aseet haltuunsa aselevon, kompromissien ja tappioiden kautta. Tämän jälkeen hän tuhoaa loput yhtyneiden retkikunnasta. Kirjan lopuksi Clavain lähtee etsimään uutta elinpaikkaa kaukaisista tähdistä.


title: Johann Paul von Westhoff

text: Johann Paul von Westhoff (1656 – haudattu 17. huhtikuuta 1705) oli saksalainen barokkisäveltäjä ja viulisti. Yhtenä Dresdenin viulukoulun etevimmistä edustajista hänet luettiin aikansa arvostetuimpien viulutaitureiden joukkoon. Westhoff sävelsi joitain varhaisimpia sooloviuluteoksia. Hän työskenteli Dresdenin hovikapellin jäsenenä (1674–1697) ja Weimarin hovissa (1699–1705) ja toimi myös kieltenopettajana.


title: Johann Paul von Westhoff

text: Westhoffin säilynyt musiikki käsittää seitsemän sävellystä viululle ja basso continuolle ja seitsemän sävellystä sooloviululle. Kaikki julkaistiin hänen elinaikanaan. Useita töitä, kuten vuoden 1682 sooloviulumusiikin kokoelma, on sittemmin kadonnut. Hänen työnsä yhdessä sellaisten säveltäjien kuin Heinrich Ignaz Franz Biber ja Johann Jakob Walther luomusten kanssa vaikuttivat merkittävästi seuraavaan saksalaiseen viulistipolveen ja Johann Paul von Westhoffin kuusi partitaa sooloviululle inspiroivat Johann Sebastian Bachia kirjoittamaan kuuluisat sonaattinsa ja partitansa sooloviululle.


title: Jim Peterik

text: Jim Peterik (s. 11. marraskuuta 1950 Berwyn, Illinois) on yhdysvaltalainen muusikko ja lauluntekijä. Peterik tunnetaan parhaiten Survivorin jäsenenä. Hän myös sävelsi yhtyeen hittikappaleen ”Eye of the Tiger”, joka on "Tiikerinsilmä – Rocky III" -elokuvan tunnuskappale. Hän on tällä hetkellä yhtyeessä Pride of Lions.


title: Jim Peterik

text: Peterik on myös kirjoittanut kappaleita esimerkiksi Lynyrd Skynyrdille, Cheap Trickille, Sammy Hagarille, Brian Wilsonille ja REO Speedwagonille.


title: Jim Peterik

text: Peterik aloitti esiintymisen 14-vuotiaana vuonna 1964 koulukavereidensa kanssa Illinoisissa. Myöhemmin he antoivat yhtyeelle nimen Ides of March. Kappaleet "Vehicle", "You Wouldn't Listen" ja "L.A. Goodbye" olivat pieniä hittejä 1960-luvun lopussa ja 1970-luvun alussa.


title: Jim Peterik

text: 1970-luvulla Peterik kirjoitti myös useita lauluja jazz-rock-yhtye Chaselle.


title: Jim Peterik

text: Vuonna 1976 hän julkaisi sooloalbumin, "Don't Fight the Feeling", ja konsertoi monien tunnettujen yhtyeiden, esimerkiksi Heartin ja Bostonin kanssa.


title: Jim Peterik

text: Vuonna 1978 Peterik perusti Survivorin yhdessä Frankie Sullivanin kanssa. Pian yhtyeen tukirangaksi saapui Dave Bickler, Dennis Johnson ja Gary Smith.


title: Jim Peterik

text: Vuonna 1982 Sylvester Stallone pyysi Survivoria kirjoittamaan ja esittämään tunnusmusiikin elokuvaan "Tiikerinsilmä – Rocky III". Peterik ja Frankie Sullivan sävelsivät kappaleen "Eye of the Tiger", joka pysyi kuuden viikon ajan listaykkösenä Billboard Hot 100 -listalla ja myi tuplaplatinaa. Lisäksi se toi Survivorille Grammy- ja Oscar-palkinnon. Tätä seurasi vuoden 1984 albumi "Vital Signs", jossa oli mukana Top 10 -hitit "High on You" (# 8), "The Search Is Over" (# 4) ja "I Can't Hold Back" (# 13).


title: Jim Peterik

text: Vuonna 1985 Peterik sävelsi tunnusmusiikin elokuvaan "Rocky IV". Survivorin "Burning Heart" oli listakakkonen alkuvuodesta 1986.


title: Jim Peterik

text: Jim Peterik erosi Survivorista vuonna 1996.


title: Jim Peterik

text: Vuonna 1990 kaikki alkuperäiset Ides of Marchin jäsenet perustivat yhtyeen uudelleen. Peterikin säveltämä kappale "Vehicle" sai jälleen suosiota, kun Bo Bice esitti sen "American Idol" -ohjelmassa vuonna 2005.


title: Jim Peterik

text: Vuonna 2003 Peterik perusti Pride of Lions -nimisen yhtyeen Toby Hitchcockin kanssa, jatkaen kuitenkin samalla Ides of Marchissa. Peterikin uusin sooloalbumi, "Above the Storm", julkaistiin vuonna 2006.


title: Johannes Itten

text: Johannes Itten (11. marraskuuta 1888 Süderen-Linden, Sveitsi – 27. toukokuuta 1967 Zürich, Sveitsi) oli sveitsiläinen taidemaalari, mystikko, opettaja sekä taidekoulutuksen ja väriopin teoreetikko. Itten oli Bauhausin ydinhenkilöitä Lyonel Feiningerin, Gerhard Marcksin ja Bauhausin johtajan arkkitehti Gropiuksen ohella. Ittenin maalaukset olivat konstruktivistishenkisiä sommittelututkielmia.


title: Johannes Itten

text: Itten toi Bauhausiin innovatiivisen esikurssin, joka uudisti laajemminkin taiteen ja muotoilun koulutusta. Myös Ittenin laajalti käytetty värioppi on kuuluisa, ja sen vaikutus on ollut suuri.


title: Johannes Itten

text: Itten opiskeli luokanopettajaksi Bernissä vuosina 1904–1908, minkä jälkeen hän opetti Friedrich Fröbelin menetelmiä käyttäen ja tutustui psykoanalyysin ajatuksiin. Hän opiskeli jonkin aikaa Geneven taideakatemiassa mutta palasi Berniin, koska ei innostunut koulun opetustavasta.


title: Johannes Itten

text: Ittenin luokanopettajan opinnot Bernissä Ernst Schneiderin johdolla osoittautuivat ratkaiseviksi hänen myöhemmän uransa kannalta. Hän omaksui Schneiderin periaatteita, kuten tavan olla korjaamatta oppilaiden teoksia, jottei nujertaisi heidän luovuuttaan. Sen sijaan hän valitsi tiettyjä yleisiä virheitä, joiden korjaamista havainnollisti koko luokalle yhteisesti.


title: Johannes Itten

text: Itten opiskeli myös matematiikkaa Bernissä. Hänen ensimmäinen yksityisnäyttelynsä oli Der Sturm -galleriassa Berliinissä.


title: Johannes Itten

text: Itten opetti Weimarissa Bauhausissa 1919–1922 ja kehitti koulun uraauurtavaa esikurssia. Idea esikurssista ja sen metodit olivat Ittenin tuomisia Bauhausiin. Hän oli alkanut kehittää metodia opettaessaan taidekoulussaan Wienissä. Esikurssilla analysoitiin vanhojen mestarien maalausten sommittelua ja värinkäyttöä. Tärkeä osa oli eri materiaalien, kuten puun, niinen, lasin, rautalangan ja pellin käytöllä. Materiaalien ominaisuuksia, sopivuutta ja sopimattomuutta eri tarkoituksiin tutkittiin yhdessä, ja niistä tehtiin dadaistista taidetta muistuttavia teoksia. Usein käytettiin kierrätysmateriaaleja.


title: Johannes Itten

text: Kaikille ensimmäisen vuosikurssin opiskelijoille pakollinen esikurssi oli Bauhausin peruskoulutuksen keskipisteenä. Sen tarkoituksena oli poistaa rajoittuneisuutta. Esikurssin suorittamisen jälkeen opiskelijat saivat valita haluamansa aineopinnot verstaissa. Bauhausin esikurssimetodi otettiin myöhemmin käyttöön taidekouluissa ja muotoilukoulutuksessa eri puolilla maailmaa.


title: Johannes Itten

text: Itten oli kiinnostunut mazdalaisuudesta, joka liittyi läheisesti zarathustralaisuuteen. Hän oli myös vegetaristi ja harrasti meditaatiota. Taipumus mystisismiin vieraannutti häntä kollegoista Bauhausissa, varsinkin Walter Gropiuksesta ja László Moholy-Nagystä, joiden tavoitteena oli kehittää koulua enemmänkin teollisen massatuotannon pohjalta kuin käsityön ja taiteellisen vapauden suuntaan. Myös Ittenin vahva vaikutus opiskelijoihin herätti närää. Syntynyt ideologinen kuilu johti siihen, että Itten lähti Bauhausista. Ittenin johdolla opiskellut Josef Albers jatkoi esikurssin opetusta Ittenin lähdön jälkeen vuosina 1923–1933.


title: Johannes Itten

text: Itten perusti vuonna 1923 Berliiniin yksityisen taidekoulun. Hän palasi Sveitsiin vuonna 1932 ja opetti Zürichissä taideteollisuusoppilaitoksessa ja yksityisessä tekstiilikoulussa.


title: Johannes Itten

text: Ittenin väriopin keskeisin osa ovat komplementti- ja kontrastivaikutukset. Ittenin tulkinnat värikontrasteista ovat yhä ajankohtaisia väriopissa. Myös Ittenin 12-osainen väriympyrä on klassikko. Ittenin väriopin ydin perustuu värikontrastien ohella harmonioihin ja värisointuihin. Itten kirjoitti kaikkiaan kolme väriopin teoriaan liittyvää kirjaa, joista tunnetuin on "Värit taiteessa" (1989; "Die Kunst der Farbe", 1961). Fysiikan ja muun muassa jo Michel Eugène Chevreulin 1839 ja 1855 esittelemien värikontrastien ohella kiinnostus psykologiaan ja henkisiin asioihin näkyvät Ittenin väriopissa.


title: Johannes Itten

text: Värikontrasteja eli väririnnastuksia on seitsemän.


title: Johannes Itten

text: Ittenin väriajattelu sai paljon vaikutteita Adolf Hölzelin (1853–1934) väriajattelusta. Hän oli Hölzelin oppilas Stuttgartissa vuosina 1913–1916. Hölzel oli saksalainen "Goethen väriopista" vaikutteita saanut taiteilija, joka maalasi osin Goethen innoittamana abstraktin maalauksen neljä vuotta ennen Wassily Kandinskya. Itten omaksui Hölzeliltä perusmuodot viivan, pinnan, ympyrän ja spiraalin taiteen lähtokohtina ja fyysisten harjoitusten käyttämisen opiskelijoiden rentouttamiseen. Itten sai vaikutteita Hölzelin ohella itävaltalaiselta taidemaalarilta ja taidekasvatuksn uudistajalta Franz Cižekiltä, joka piti aiempaa vapaampaa lasten taidekoulua Wienissä. Cižekiä on sanottu lasten taiteen löytäjäksi.


title: Johannes Itten

text: Ittenin värioppi on inspiroinut vuodenaikatyyppeihin perustuvan värianalyysin, jota sovelletaan pukeutumisessa ja kosmetiikassa. Itten oli ensimmäinen, joka yhdisti tietyt väripaletit neljään ihmistyyppiin ja nimesi ne vuodenaikojen mukaan. Vuodenaikoihin perustuvat värityypit saivat suuren suosion Ittenin kuoleman jälkeen. Aiheesta on julkaistu koko joukko kirjoja, ja värityypeistä ja niiden analysoinnista on siinnyt laaja elinkeino.


title: Johannes Itten

text: Jotkut kirjoittajat korostavat, että Ittenin väriharmoniaa ja kontrasteja käsittelevät teoreettiset selitysmallit eivät ole empiirisesti testattavissa.


title: Frankie Sullivan

text: Frankie M. Sullivan III (s. 1. helmikuuta 1955 Chicago), lyhyemmin Frankie Sullivan, on yhdysvaltalainen kitaristi ja lauluntekijä. Hänet tunnetaan parhaiten Survivorin toisena perustajajäsenenä ja ainoana sen jäsenenä, joka on ollut yhtyeessä sen perustamisesta lähtien.


title: Frankie Sullivan

text: Yhdessä entisen Survivorin jäsenen, Jim Peterikin, kanssa Sullivan sävelsi monia hittikappaleita, kuten ”Eye of the Tiger” ja ”Burning Heart” elokuvista "Tiikerinsilmä – Rocky III" ja "Rocky IV".


title: Frankie Sullivan

text: Yhdessä Jim Peterikin kanssa Sullivan perusti Survivorin vuonna 1977. Yhtyeeseen liittyivät pian myös Dave Bickler, Gary Smith ja Dennis Johnson. Aluksi Survivor harjoitteli pienessä kellarissa, ja pian Sullivan ja Peterik alkoivatkin säveltämään yhtyeelle omia kappaleita. Albumit "Survivor" ja "Premonition" eivät olleet kovin suuria menestyksiä, mutta läpimurto tapahtui, kun Sylvester Stallone pyysi musiikkia elokuvaansa "Tiikerinsilmä – Rocky III". Sullivan ja Peterik sävelsivät kappaleen ”Eye of the Tiger”, josta tuli menestys. Kappale nousi Billboardin listalla heti ensimmäiseksi ja siitä tuli maailmankuulu. ”Eye of the Tiger” pysyi listaykkösenä kokonaiset seitsemän viikkoa. Se nousi myös Britannian top 40:ään kuudeksi viikoksi ja Australian listaykköseksi neljäksi viikoksi. Lisäksi Survivor voitti sillä Grammy-palkinnon. Myös seuraava albumi "Caught in the Game" oli hyvin suosittu. Sullivan ja Peterik ovat säveltäneet lähes kaikki Survivorin kappaleet, tosin Peterik erosi yhtyeestä jo vuonna 1996. Sullivan onkin ainoa Survivorin jäsen, joka on ollut siinä sen perustamisesta lähtien.


title: Technicolor (yritys)

text: Technicolor, aikaisemmin Thomson, on ranskalainen yritys, joka tuottaa teknisiä palveluita viihdepalveluiden sisällöntuottajille. Aiemmin yritys valmisti myös viihde-elektroniikkaa, muun muassa Thomson-brändin alla. Yhtiön nykyinen nimi otettiin käyttöön tammikuussa 2010, jonka mukana viihde-elektroniikan tuotanto myytiin pois.


title: Technicolor (yritys)

text: Yrityksen pääkonttori sijaitsee Ranskassa, lähellä Pariisin keskustaa sijaitsevassa Issy-les-Moulineaux’ssa. Yritys on perustettu vuonna 1893.


title: Jack Helen Brut

text: Jack Helen Brut oli vuonna 1981 perustettu monitaiteellinen suomalainen performanssiryhmä, johon ovat kuuluneet muiden muassa Cris af Enehielm, Risto Heikinheimo, Satu Kiljunen, Vilppu Kiljunen, Pauli Pöllänen, Johanna Koistinen, Ari Kotkavuori, Peter Sade, Isa Kukkapuro, Jarmo Luttinen, Kimmo Takala, Ari Taskinen, Timo Toikka ja Sakari Viika.


title: Jack Helen Brut

text: Jack Helen Brut loi liikkeen, valon, tilan ja rytmin kautta visuaalisia teoksia. Esityksissä musiikki, teatteri ja tanssi yhdistyivät kuvataiteeseen.


title: Uljas

text: Uljas on suomalainen miehen etunimi, joka johtuu rohkeaa, urhoollista ja komeaa tarkoittavasta sanasta "uljas". Uljaksen nimipäivä on nimipäivä on 19. lokakuuta. Suomessa etunimi Uljas on vuoden 2009 loppuun mennessä annettu 2606 henkilölle. Uljas on myös sukunimi.


title: Tahdonilmaisu

text: Tahdonilmaisu on ihmisen sisäisen pyrkimyksen sanominen tai esittäminen julki niin, että toisetkin saavat siitä tietää. Tahdonilmaisu voi tapahtua esimerkiksi äänestämällä. Eduskunnan tahdonilmaisu tapahtuu muun muassa lakeja säätämällä. Sellaista tahdonilmaisua, jolla perustetaan, muutetaan, siirretään tai kumotaan oikeuksia ja velvollisuuksia, nimitetään oikeustoimeksi. Henkilö, jolla on oikeustoimikelpoisuus, voi tahdonilmaisunsa nojalla ryhtyä oikeudellisesti vaikuttaviin toimiin. Edustaja voi antaa tahdonilmaisun toisen puolesta saamansa kelpuutuksen nojalla ja tämä tahdonilmaisu sitoo kelpuutuksen antajaa eli päämiestä. Jos tahdonilmaisu saapuu vastaanottajalleen antajansa tahtoa vastaamattomassa muodossa, on kyseessä erehdys. Tällainenkin tahdonilmaisu sitoo antajaansa, jos vastaanottaja ei tiedä erehdyksestä. Monissa tahdonilmaisuun liittyvissä oikeudellisissa tilanteissa on välttämätöntä todentaa henkilöllisyys luotettavasti ja saada tietää henkilön rooli kuten esimerkiksi onko hän edustaja tai viranomainen. Sähköisessä toimintaympäristössä tähän käytetään sähköistä identiteettiä.


title: Kreikan Superliigan kausi 2009–2010

text: Kausi 2009-2010 oli Kreikan Superliigan neljäs kausi. Uusina joukkueina sarjassa pelasivat Beta Ethnikistä nousseet Atromitos FC, AO Kavala sekä PAS Giannina. Kauden jälkeen Giannina, Levadiakos ja Panthrakikos putosivat Beta Ethnikiin. Sarjan voitti Panathinaikos, joka katkaisi näin Olympiakoksen viiden mestaruuden putken.


title: Rakennusteos

text: Rakennusteos on taiteellisten teosten laji, jota tekijänoikeuslaki suojaa, kunhan teoskynnys ylittyy. Suojan saavat sekä rakennus että sitä kuvaava piirustus. Selittävät piirustukset voivat olla suojattuja kirjallisina teoksina. Suojattuja ovat sekä arkkitehtoniset yksityiskohdat että niistä koostuva kokonaisuus. Suoja ei riipu rakennuksen eikä rakenteen käyttötarkoituksesta, joten suojan voi saada funktionaalinenkin ratkaisu. Suojattuja eivät sen sijaan ole rakennusidea eikä tyylisuunta. Rakennusteoksen kappaleen valmistamiseen tarvitaan arkkitehdin lupa, mutta rakennuksen omistajalla on oikeus muuttaa sitä teknisistä syistä tai tarkoituksenmukaisuussyistä.


title: Dmitri Karakozov

text: Dmitri Vladimirovitš Karakozov (, 4. marraskuuta 1840 Saratovin läänin Serdobskin kihlakunnan Žmakinon kylä – 15. syyskuuta 1866 Pietari) oli venäläinen vallankumouksellinen ja narodnikki.


title: Dmitri Karakozov

text: Dmitri Karakozov syntyi vaatimattomaan maalaisaatelistoon kuuluneeseen perheeseen. Hän opiskeli Kazanin ja Moskovan yliopistoissa. Vuoden 1866 alussa hän liittyi serkkunsa Nikolai Išutinin perustamaan vallankumoukselliseen ryhmään.


title: Dmitri Karakozov

text: Maaliskuussa 1866 Karakozov saapui Pietariin, jossa hän kirjoitti työläisille osoitetun vallankumouksellisen julistuksen. Huhtikuun 4. päivänä hän yritti murhata keisari Aleksanteri II:n Kesäpuiston Nevan-puoleisen portin edustalla, mutta ampui ohi ja joutui pidätetyksi. Karakozov tuomittiin kuolemaan ja hirtettiin Smolenskin kentällä.


title: Dmitri Karakozov

text: Aleksanteri II:n ”ihmepelastuksen” kunniaksi murhayrityksen paikalle pystytettiin marmorista rakennettu tsasouna, joka purettiin vuonna 1930. Nykyään Kesäpuiston aidassa on tapahtumasta kertova muistolaatta.


title: Risto Sulkava

text: Risto Sulkava (s. 1966 Keuruu) on suomalainen biologi ja Suomen luonnonsuojeluliiton puheenjohtaja.


title: Risto Sulkava

text: Sulkava aloitti Suomen luonnonsuojeluliiton puheenjohtajana vuoden 2008 alussa. Hänet valittiin tehtävään toukokuussa 2007. Aikaisemmin hän on toiminut järjestön Keski-Suomen piirin puheenjohtajana.


title: Risto Sulkava

text: Sulkava on koulutukseltaan biologi, filosofian tohtori. Hän väitteli tohtoriksi Joensuun yliopistossa vuonna 2006, väitöskirjanaan saukkoa käsittelevä "Ecology of the otter (Lutra lutra) in central Finland and methods for estimating the densities of populations". Ylioppilaaksi hän valmistui 1985 Haapamäen lukiosta ja filosofian maisteriksi 1993 Joensuun yliopistosta. Sulkava on työskennellyt muun muassa Suomen saukkokannan koon arviointihankkeen johtajana Suomen ympäristökeskuksessa vuosina 1995–1999 ja biologian ja maantiedon opettajana Keuruulla.


title: Risto Sulkava

text: Sulkava on naimisissa. Hänellä on vaimonsa Jaanan kanssa kaksi tytärtä.


title: Sitä se teettää

text: Sitä se teettää on Jyrki Nissinen & Laskettuaika -yhtyeen EP vuodelta 2009.


title: Sitä se teettää

text: A-puoli:


title: Sitä se teettää

text: B-puoli:


title: Dúné

text: Dúné on tanskalainen rock-yhtye, joka on perustettu vuonna 2001 Skivessa, Tanskassa. Ryhmään kuuluu seitsemän muusikkoa.


title: Englanninlakritsi

text: Englanninlakritsi, lakritsikonvehti tai Englannin lakritsi () on lakritsimakeinen, joka koostuu lajitelmasta geometrisiin muotoihin sekä tiettyihin väreihin (musta, valkoinen ja pastellivärit) perustuvia makeisia. Niiden makuaineina on lakritsin ja sokerin lisäksi kookosta, anista, kaakaota ja hedelmäaromeja, joskus myös salmiakkia.


title: Englanninlakritsi

text: Tarinan mukaan sekoitus syntyi vahingossa vuonna 1899, kun englantilaisen George Bassettin makeistehtaan myyntimies Charlie Thomson kaatoi vahingossa lakritsinäytetarjottimensa leicesteriläisen apteekkarin myyntitiskille. Apteekkari oli ollut haluton ostamaan mitään yksittäistä makeislajia, mutta kiinnostui kirjavasta lajitelmasta, joka sai nimen "Bassett’s Allsorts" eli ”Bassettin kaikenlaiset”.


title: Englanninlakritsi

text: Suomessa englanninlakritsia ryhtyi tiettävästi ensimmäisenä valmistamaan turkulainen Hellas vuonna 1955. Bassettin rinnalla muita englanninlakritsin nykyisiä tuotemerkkejä ja valmistajia ovat Malaco, Tavener’s, Rexim ja Rainbow.


title: Englanninlakritsi

text: Britannian lisäksi englanninlakritsi on muiden lakritsimakeisten tavoin suosittua vain Alankomaissa sekä Pohjoismaissa, joissa se on vuodesta toiseen muun muassa verovapaan myynniin eniten myytyjä makeistuotteita.


title: Platinadioksidi

text: Platinadioksidi eli platina(IV)oksidi eli Adamsin katalyytti (PtO) on platinan ja hapen muodostama epäorgaaninen ioniyhdiste. Sitä käytetään katalyyttinä orgaanisten yhdisteiden hydrauksessa. Aine muodostaa useita kidevedellisiä muotoja ja useimmiten platinadioksidista puhuttaessa tarkoitetaan sen monohydraattia PtO·HO.


title: Platinadioksidi

text: Roger Adams ja V.Voorhees julkaisivat vuonna 1922 ensimmäisen tutkimuksen platinadioksidin valmistuksesta. Ainetta oli käytetty jo aikaisemmin, mutta menetelmät eivät olleet kovin hyviä.. Platinadioksidia valmistetaan kuumentamalla heksakloroplatinahappoa tai ammoniumheksakloroplatinaattia natriumnitraatin kanssa. Tuotteina syntyy platinanitraattia natriumkloridia ja typpihappoa. Kuumennettaessa platinanitraattia se hajoaa vapauttaen typpidioksidia ja happikaasua ja jäljelle jää kiinteä platinadioksidi.


title: Platinadioksidi

text: Platinadioksidia voidaan valmistaa myös platina(IV)kloridista.


title: Platinadioksidi

text: Platinadioksidia käytetään orgaanisten yhdisteiden hydraukseen. Platinadioksidi muuntuu prosessin yhteydessä hienojakoiseksi mustaksi platinaksi, joka on aktiivinen katalyytti. Käytetty katalyytti voidaan palauttaa ammoniumheksakloroplatinaatiksi käsittelemällä sitä kuningasvedellä ja ammoniakilla.


title: Ykkösen kausi 2000

text: Ykkönen on Suomen toiseksi korkein jalkapallon sarjataso. Kaudella 2000 sarja pelattiin kahtena 10 joukkueen lohkona. Runkosarja oli kaksinkertainen. Lohkojen viisi parasta joukkuetta pelasivat yhteisen ylemmän loppusarjan, joka pelattiin yksinkertaisena ja joukkueet saivat lähtöpisteitä runkosarjan sijoituksen mukaan. Ylemmän loppuarjan voittaja KuPS nousi suoraan Veikkausliigaan ja toiseksi sijoittunut Atlantis karsi liigapaikasta Veikkausliigan toiseksi viimeisen TPS:n kanssa. Atlantis voitti karsinnan ja nousi Veikkausliigaan.


title: Ykkösen kausi 2000

text: Runkosarjan lohkojen viisi viimeistä joukkuetta pelasivat omissa lohkoissaan kaksinkertaisen putoamissarjan, jossa runkosarjojen pisteet otettiin mukaan. Kaksi viimeistä joukkuetta putosivat suoraan Kakkoseen. Kolmanneksi viimeiset karsivat sarjapaikasta Kakkosen joukkueiden kanssa.


title: Ykkösen kausi 2000

text: Joukkueille annettiin lähtöpisteitä yllä suluissa esitetysti.


title: Ykkösen kausi 2000

text: Voittaja nousee suoraan Veikkausliigaan, toiseksi sijoittunut Liigakarsintaan Liigassa 11. sijoittunutta vastaan.Atlantis nousi Veikkausliigaan yhteismaalein 5–2.


title: Ykkösen kausi 2000

text: ÅIFK ja RiPS putoavat Kakkoseen, Rakuunat karsii Kakkosen karsinnan voittanutta joukkuetta vastaan


title: Ykkösen kausi 2000

text: Pyry Nokia ja PS Kemi putoavat Kakkoseen, Närpes Kraft karsii Kakkosen karsinnan voittanutta joukkuetta vastaan Rakuunat säilytti Ykkösen paikkansa yhteismaalein 2–0.Närpes Kraft säilytti Ykkösen paikkansa yhteismaalein 3–1.


title: Aleksandr Europaeus

text: Aleksandr Ivanovitš Europaeus (Jevropeus) (, 26. maaliskuuta 1827 Tverin läänin Bežetskin kihlakunta – 23. joulukuuta 1885 Pietari) oli venäläinen yhteiskunnallinen vaikuttaja.


title: Aleksandr Europaeus

text: Aleksandr Europaeus kuului suomalaisen Europaeus-suvun venäläiseen haaraan. Hänen isänsä oli eversti Johan Fredrik Europaeus (1786–1831). Tämän isä oli Parikkalassa syntynyt Johan Adolf Europaeus (1748–1802), joka toimi pappina Viipurissa, Jekaterinoslavissa ja Kurkijoella.


title: Aleksandr Europaeus

text: Aleksandr Europaeus valmistui vuonna 1847 Tsarskoje selon Aleksanterin lyseosta. Hän astui kollegiosihteerinä Venäjän sotaministeriön palvelukseen, mutta erosi sieltä seuraavan vuoden keväällä jatkaakseen opintojaan Pietarin yliopistossa. Syksystä 1848 lähtien hän osallistui Nikolai Kaškinin luona kokoontuneen petraševskilaisen kerhon toimintaan. Vuonna 1849 Europaeus sai petraševskilaisten jutun yhteydessä kuolemantuomion, joka muutettiin sotilaspalvelukseksi ilman aatelisarvon menetystä. Vuodesta 1857 lähtien hän asui äitinsä maatilalla Bežetskin kihlakunnan Knjaževon kylässä. Vuonna 1859 hän matkusti ulkomaille, jossa tapasi Aleksandr Herzenin ja Nikolai Ogarjovin. Europaeuksen arvellaan olleen yksi näiden julkaiseman Kolokol-lehden salaisista kirjeenvaihtajista.


title: Aleksandr Europaeus

text: Vuonna 1859 Europaeus osallistui maaorjien vapauttamisesta käytyyn keskusteluun. Hän allekirjoitti aateliston Aleksanteri II:lle osoittaman adressin, minkä johdosta hänet karkotettiin vuonna 1860 Permiin, josta hän puolen vuoden kuluttua pääsi palaamaan Tverin lääniin. Vuonna 1866 Europaeus pidätettiin Dmitri Karakozovin jutun yhteydessä.


title: Pallonen

text: Pallonen voi tarkoittaa ainakin seuraavia:


title: Toivo Kareketo

text: Toivo Kareketo (s. 5. helmikuuta 1935 Pudasjärvi) on suomalainen Pohjois-Ruotsissa Jällivaarassa asuva kirjailija.


title: Toivo Kareketo

text: Karekedon esikoisteos oli omaelämäkerrallinen romaani "Reijo Ventola, ruotsinsuomalainen" (1971).


title: Reniini

text: Reniini on entsyymi, jota erittyy munuaisen jukstaglomerulaarisoluissa. Reniinin erittymisen aiheuttaa verenpaineen lasku, sympaattinen stimulaatio ja pienentynyt natriumkloridipitoisuus nefronin distaalisessa tiehyessä.


title: Reniini

text: Reniini toimii rajoittavana entsyyminä reaktiosarjassa, jossa angiotensinogeenista pilkkoutuu angiotensiinejä I, II ja III.


title: Reniini

text: Reniinin EC-numero on 3.4.23.15.


title: Juliana

text: Juliana on latinalaisperäinen naisen etunimi, Julia-nimen muunnelma tai "Julianus"-nimen naispuolinen vastine. Suomessa nimi esiintyy myös muodossa "Juliaana".


title: Juliana

text: Suomessa nimi Juliana on vuoden 2009 loppuun mennessä annettu 1615 ja nimi Juliaana 1043 henkilölle. Suomenkielisessä kalenterissa Juliaanan nimipäivä on 12. huhtikuuta, joka on myös suomenruotsalaisessa kalenterissa Julianan nimipäivä.


title: Candelaria

text: Candelaria on paikkakunta Teneriffalla. Se sijaitsee 20 kilometriä Santa Cruz de Tenerifen kaupungista ja on sen esikaupunkia. Candelarialla on suuri merkitys Espanjan ja Latinalaisen Amerikan katolisille, koska Neitsyt Marian on väitetty ilmestyneen siellä. Candelarian pyhä neitsyt () on Kanariansaarten suojeluspyhimys.


title: Eudamos

text: Eudamos (, kuoli 316 eaa.) oli makedonialainen sotilas.


title: Eudamos

text: Eudamos palveli Aleksanteri Suuren armeijassa ja hänen tiedetään johtaneen traakialaisia joukkoja. Sen jälkeen kun Intian satraappi Filippos Makhataan poika murhattiin vuonna 325 eaa., Eudamos nimitettiin hänen seuraajakseen. Eudamos oli ehkä toiminut strategoksena eli sotapäällikkönä intialaisen Poroksen valtakunnassa ennen tätä. Aleksanterin kuoleman jälkeen Eudamos murhasi Poroksen ja lähti länteen, missä hän liittoutui Eumenes Kardialaisen ja muiden itäisten maakuntien satraappien kanssa Antigonos I:tä vastaan. Eudamos jäi Antigonoksen vangiksi Gabienen taistelussa. Antigonos antoi teloittaa hänet, ainakin nimellisesti Poroksen murhan takia.


title: Ykkösen kausi 2001

text: Ykkönen on Suomen toiseksi korkein jalkapallon sarjataso. Kaudella 2001 sarja pelattiin kahtena 10 joukkueen lohkona. Lohkot pelattiin kolminkertaisena sarjana. Lohkojen kaksi parasta joukkuetta pelasivat pudotuspelit, joissa lohkojen voittajat kohtasivat toisen lohkon toiseksi sijoittuneet ja näiden otteluparien voittajat pelasivat suorasta noususta Veikkausliigaan. FC Hämeenlinna nousi suoraan Veikkausliigaan ja finaalin hävinnyt Jaro karsi liigapaikasta Veikkausliigan toiseksi viimeisen FC Jokereiden kanssa. Jaro voitti karsinnan ja nousi Veikkausliigaan.


title: Ykkösen kausi 2001

text: Ykköseen kaudella 2000 pudonnut Kotkan TP luopui sarjapaikasta ja Kakkosesta nostettiin tilalle AC Vantaa. Lohkojen kaksi viimeistä joukkuetta putosivat suoraan Kakkoseen ja kolmanneksi viimeiset karsivat sarjapaikasta Kakkosen joukkueiden kanssa.FC Hämeenlinna selvisi finaaliin yhteismaalein 4–0Jaro selvisi finaaliin yhteismaalein 5–2FC Hämeenlinna nousi Veikkausliigaan yhteismaalein 4–2Jaro nousi Veikkausliigaan yhteismaalein 5–4IF Gnistan säilytti Ykkösen paikkansa yhteismaalein 6–2PP-70 nousi Ykköseen vierasmaalisäännöllä


title: John Lynch

text: John Lynch (s. 25. marraskuuta 1952) on yhdysvaltalainen demokraattipuolueen poliitikko. Hän toimi New Hampshiren kuvernöörinä vuosina 2005-2013. Lynch ei ollut ehdolla vuoden 2012 kuvernöörinvaaleissa.


title: Frynikhos (tragediakirjailija)

text: Frynikhos () (500-luvun loppu eaa.) oli antiikin kreikkalainen tragediakirjailija. Hän oli yksi varhaisimpia kreikkalaisen tragedian edustajia, ja häntä pidettiin antiikin aikana joskus tragedian perustajana. Frynikhos oli Polyfradmonin poika ja Thespiksen oppilas.


title: Frynikhos (tragediakirjailija)

text: Frynikhos saavutti ensimmäisen voittonsa näytelmäkilpailuissa vuonna 511 eaa. Hänen tunnetuin näytelmänsä on "Miletoksen valtaus", joka kirjoitettiin todennäköisesti pian sen jälkeen kun persialaiset olivat vallanneet Miletoksen kaupungin Joonian kapinan aikana. Miletos oli Ateenan siirtokunta ja siksi läheinen sen emäkaupungille. Yleisö liikuttui Frynikhoksen näytelmästä kyyneliin, ja häntä syytettiin ikävien muistojen mieleenpalauttamisesta. Seurauksena aiheen käsittely näytelmissä kiellettiin.


title: Frynikhos (tragediakirjailija)

text: Vuonna 476 eaa. Frynikhos voitti näytelmällä "Foinikialaisnaiset" ("Foinissai"), joka sai nimensä foinikialaisista naisista, jotka muodostivat kuoron. Näytelmä juhlisti Kserkseen tappiota Salamiin taistelussa neljä vuotta aiemmin. Themistokles rahoitti näytelmän koregina, ja eräs näytelmän päämääristä oli muistuttaa ateenalaisia tämän suurista teoista. Aiskhyloksen "Persialaiset" (472 eaa.) oli "Foinikialaisnaisten" jäljitelmä.


title: Frynikhos (tragediakirjailija)

text: Eräät hänen näytelmiensä nimet, kuten "Danaidit", "Aktaion", "Alkestis" ja "Tantalos", osoittavat hänen käsitelleen paitsi oman aikansa myös mytologisia aiheita. Frynikhos toi näytelmiin erillisen näyttelijän kuoronjohtajan lisäksi, ja loi näin pohjan dialogille näytelmissä. Hänen näytelmissään draamallinen elementti oli, kuten varhaisissa tragedioissa yleensä, alisteinen lyyriselle elementille, jota edustivat kuoron laulu ja tanssi. "Sudan" mukaan Frynikhos toi ensimmäisenä näytelmiin naishahmot (joita esittivät naamioita käyttävät miehet), sekä kehitti tetrametrin.


title: Frynikhos (tragediakirjailija)

text: Frynikhoksen kerrotaan kuolleen Sisiliassa.


title: Tugendhat-tuoli

text: Tugendhat-tuoli on Ludwig Mies van der Rohen modernistinen tuoli, jonka hän suunnitteli Brno-tuolin tavoin Villa Tugendhatiin.


title: Tugendhat-tuoli

text: Tugendhat-tuolin rakenne on melko samantapainen kuin Miesin Barcelona-tuolissakin. Tugendhat-tuolin pehmeä istuin osa on kiinnitetty teräsrunkoon nahkaremmeillä, jotka ovat silmukkana teräsosan ympärillä. Tuoli on vapaasti kantava, eli siinä ei ole erikseen jalkoja, vaan rungon muotoilun ansiosta siinä on kantavat rakenteet. Tugendhat-tuolin metallirunko on tehty litteästä teräksestä.


title: Frynikhos

text: Frynikhos () voi viitata seuraaviin antiikin kreikkalaisiin henkilöihin:


title: Arvo Ukkola

text: Arvo Olavi Ukkola () oli suomalainen muusikko. Hän oli Pohjois- ja Etelä-Savossa sekä Pohjois-Karjalan länsiosissa vaikuttaneen Arvo Ukkolan yhtyeen laulusolisti, kitaristi ja johtaja.


title: Arvo Ukkola

text: Arvo Ukkola syntyi Hjalmar Viktor Ukkolan ja Alma Josefintytär Dufvan viidentenä poikana. Lapsuutensa ja nuoruutensa hän asui Karhulassa, jossa hän varttui nuorimpana leskiäidin viidestä pojasta. Täytettyään 18 hän joutui vuonna 1939 suoraan armeijasta sotaan. Arvo Ukkola palveli niin talvi- kuin jatkosodassakin viestimiehenä muun muassa Syvärillä, Karhumäessä ja Aunuksessa. Hän esiintyi sodan aikaan muutaman kerran myös Aunuksen radiossa asemiesilloissa.


title: Arvo Ukkola

text: Arvo Ukkola oli itseopiskellut muusikko ja laulaja lukuun ottamatta laulutunteja, joita hän otti Helsingissä ennen sotaa. Hänen isänsä oli ollut lahjakas kyläpelimanni. Arvo Ukkolan musiikillinen lahjakkuus huomattiin jo hänen ollessaan alakoulussa. Kymin kunta olisi halunnut kouluttaa hänestä kanttorin, mutta leskiäiti ei halunnut ottaa vastaan "kunnan avustusta", vaan halusi itse kouluttaa poikansa ammattiin.


title: Arvo Ukkola

text: Arvo Ukkola avioitui heti sodan jälkeen vuonna 1945 Katri Kyllikki Ukkolan (o.s. Haatainen, 1923–2005) kanssa Karhulassa. Avioliitossa syntyi neljä lasta (Arja Kyllikki s.-45, Aila Tuulikki s.-46, Ari Olavi s.-53 ja Anne Katriina s.-56). Karhulan Sampolassa pidettiin suuret häät, joissa esiintyi orkesteri Scala. Tässä orkesterissa Arvo Ukkola oli toiminut rumpalina jo välirauhan aikana.


title: Arvo Ukkola

text:
Vuonna 1948 perhe muutti Varkauteen. Arvo oli ammattikoulun käynyt sorvaaja ja aikoi A.Ahlströmille töihin, mutta musiikki vei miehen mennessään. Hän perusti vuonna 1948 Arvo Ukkolan yhtyeen, jossa soittivat Esa Pakarinen haitari, Erkki Loiva klarinetti ja Pia Grönlund piano. Esa Pakarisen valloitettua suomalaisten sydämet Pekka Puupäänä Arvo Ukkolan yhtye sai uuden kokoonpanon, jossa soittivat Onni Bovellan trumpetti, Valto Nikulainen haitari, Jarmo "Jarkka" Selin basso ja Pauli "Pami" Immonen rummut. Arvo soitti kaikissa kokoonpanoissa kitaraa sekä toimi solistina.
Viimeisin ja pitkäaikaisin kokoonpano, jolla yhtye esiintyi viimeiset kymmenen vuotta ennen Arvon kuolemaan johtanutta sairastumista, oli Ossi Määttänen basso, Seppo Taavila rummut, Mauno Koponen haitari, Onni Bovellan trumpetti ja Arvo Ukkola kitara sekä laulu.
Aluksi yhtye soitti Varkauden klubeilla ja kerhoilla sekä tanssilavoilla ja seurojen taloilla kauppalan lähiympäristössä. 1950- ja 1960-luvuilla tieolosuhteet olivat varsin huonot. Orkesteri liikkui junalla, ja esiintymispaikkakunnat valittiin sen mukaan. Tyypillisiä esiintymispaikkoja olivat Sulkava, Puumala, Juva, Joroinen, Heinävesi, Vihtari, Sarvikumpu, Viinijärvi ja Ylämylly, joissa oli paljon yleisöä ja hyvin suositut tanssipaikat. Tieyhteyksien parannuttua autonkuljettajat kuljettivat yhtyettä tanssipaikalta toiselle.


title: Arvo Ukkola

text: Arvo Ukkolan salanimi eli taiteilijanimi oli ”Olli Arto”, jolla hän levytti 14. lokakuuta 1948 (Levymerkki Sävel s 9006) kappaleen "" (sävellys Gösta Westerberg ja sanat Kullervo) sekä valssin "" (sävel ja sanat Martti Piha). Omalla nimellään hän levytti 4. maaliskuuta 1952 (Levymerkki Triola t 4046) jenkan "" (sävellys Kaarlo Valkama ja sanat Eino Kettunen) sekä Esa Pakarisen säveltämän ja Reino Helismaan sanoittaman tangon "", jonka Arvo Ukkola levytti ensimmäisenä. Sittemmin kappaleen ovat levyttäneet muun muassa Kalevi Nyman ja Esko Rahkonen.


title: Arvo Ukkola

text: Toimittuaan useita vuosia Pohja-Yhtiön vakuutustarkastajana Ukkola siirtyi sähköasentajan tehtäviin ennen kouluttautumistaan autonasentajaksi. Päivätyön sekä viikoittaisen keikkailun ohessa hänellä oli myös harrastuksia, joista rakkaimmat olivat metsästys ja kalastus. Lisäksi hänet tunnettiin innokkaana penkkiurheilijana sekä paikallisten urheiluseurojen toimitsijana.


Arvo Ukkola


title: Esko Järventaus

text: Esko Pertti Järventaus (vuoteen 1935 Ockenström, 19. heinäkuuta 1921 Lieto – 23. tammikuuta 1991 Kirkkonummi) oli suomalainen arkkitehtuurin professori.